Summary: Yhdysvallat on huolissaan "Venäjän asevoimien toiminnasta ja ankarasta retoriikasta Ukrainaa kohtaan", kertoi Valkoisen talon tiedottaja Jen Psaki. CNN:n ja Bloombergin mukaan Yhdysvallat varoittaa liittolaisiaan Venäjän mahdollisesta hyökkäyksestä.

Yhdysvallat harkitsee sotilaallisten neuvonantajien ja uuden kaluston, kuten aseiden lähettämistä Ukrainaan, kertovat useat lähteet uutiskanava  CNN :lle.
 Syynä tähän on Venäjän joukkojen vahvistuminen Ukrainan rajan tuntumassa. Yhdysvallat on huolissaan "Venäjän asevoimien toiminnasta ja ankarasta retoriikasta Ukrainaa kohtaan", kertoi Valkoisen talon tiedottaja  Jen Psaki  maanantaina uutistoimisto Reutersin mukaan.
 – Vaadimme Moskovaa vähentämään jännitteitä, Psaki sanoi.
 Hänen mukaansa Yhdysvaltain viranomaiset ovat keskustelleet laajalti aiheesta eurooppalaisten liittolaistensa kanssa.
 Yhdysvallat ja Ukraina  sopivat elokuussa  strategisesta puolustuksen puitesopimuksesta, joka vahvistaa puolustusyhteistyötä maiden välillä. Sopimuksen myötä Yhdysvallat lupautui "tarjoamaaan Ukrainalle kansainvälistä oikeudellista tukea Ukrainan suvereniteetille, alueelliselle koskemattomuudelle ja riippumattomuudelle".
 Jopa 90 000 sotilasta Ukrainan rajan läheisyydessä
 Ukrainan mukaan Venäjällä on Ukrainan rajan läheisyydessä jopa 90 000 sotilasta. Näihin kuuluu myös maahanlaskujoukkoja. Jo  pari viikkoa sitten  Yhdysvaltojen ulkoministeri  Antony Blinken  varoitti Venäjää tekemästä vakavaa virhettä Ukrainan suhteen. Blinkenin mukaan Yhdysvallat on huolissaan Venäjän epätavallisesta aktiivisuudesta Ukrainan kupeessa.
 Uutissivusto  Bloombergin  mukaan Yhdysvallat on nyt jakanut tiedustelutietojaan Euroopan-liittolaistensa kanssa. Näistä tiedoista käy ilmi venäläisjoukkojen valmistelu, joka mahdollistaisi nopean hyökkäyksen Ukrainaan useasta kohteesta, mikäli Venäjän presidentti  Vladimir Putin  päättäisi hyökätä.
 Tiedot on jaettu Bloombergin lähteiden mukaan joillekin Naton jäsenmaille viimeisen viikon aikana. Yhdysvaltojen arvioiden mukaan Putin saattaa harkita hyökkäystä Ukrainaan ensi vuoden alkupuolella. Länsimailla ei kuitenkaan ole selkeää käsitystä siitä, onko sota Ukrainaa vastaan Putinin suunnitelmissa.
 Yhdysvaltain tiedot piirtävät kuvaa, jossa Venäjän joukot voisivat hyökätä Ukrainaan Krimin niemimaan, Venäjän maarajan ja Valko-Venäjän kautta yhteensä noin 100 000 sotilaan voimin. Bloombergin tietojen mukaan noin puolet näistä joukoista ovat jo asemissa. Hyökkäystä tuettaisiin myös ilmasta.
 Venäjän joukkoja on myös Moldovan Transnistrian alueella, jolla on pari sataa kilometriä rajaa Ukrainan kanssa.
 Venäjän presidentin tiedottaja  Dmitri Peskov  kertoi maanantaina Venäjän valtiollisen uutistoimiston Tassin mukaan, että länsimäiset tiedotusvälineet pyrkivät maalaamaan Venäjästä kuvaa uhkana Ukrainan poliittiselle ratkaisulle.
 Peskovin mukaan on mahdollista, että Ukrainalla "saattaa olla aggressiivisia tavoitteita".
 Yhdysvallat asetti lisää pakotteita
 Yhdysvallat asetti maanantaina lisää pakotteita liittyen Nord Stream 2 -kaasuputkeen. Pakotteita asettiin Reutersin mukaan yhdelle alukselle sekä Transadria-nimiselle Kyproselle rekisteröidylle yhtiölle, jolla on yhteyksiä Venäjälle.
 Venäläinen kaasuyhtiö Gazprom ilmoitti syyskuun alussa, että putken rakennustyöt  olivat valmistuneet . Nord Stream 2 koostuu kahdesta 1 200 kilometriä pitkästä kaasuputkesta, jotka tuovat maakaasua Venäjältä, Ust-Lugasta Suomenlahden etelärannikolta Saksan Greifswaldiin.
 Valmistunut putki tuplaa Venäjän kaasun vientikapasiteetin Eurooppaan. Venäjän kannalta olennaista on, ettei putki kulje Ukrainan kautta. Kremlin mukaan putki otetaan käyttöön niin pian kuin mahdollista. Sitä ennen Saksan on annettava lupa käyttöönotolle.
 Kaasuputkihanketta on kritisoitu esimerkiksi siitä, että se tekee Saksan kaltaiset maat riippuvaisemmiksi Venäjän energiasta. On epäilty, että Venäjä saattaisi käyttää maakaasua painostuskeinona poliittisissa kiistoissa.
 Lue lisää:
 Venäjän sotavoima Ukrainan rajalla huolestuttaa Euroopan unionia  – Valko-Venäjän hybridioperaatio kiristää jännitystä  (12.11.)
 Ukraina ja Yhdysvallat vahvistavat puolustusyhteistyötään – Zelenskyi ja Biden tapaavat Valkoisessa talossa (1.9.)

Yhdysvallat harkitsee lisää aseistusta Ukrainalle – Tiedustelutietojen mukaan Venäjällä on valmius laajaan ja nopeaan hyökkäykseen


Summary: Kolminkertainen Grammy-voittaja esiintyi edellisen kerran Suomessa vuoden 2018 Ruisrockissa.

Pop-tähti  Dua Lipa  saapuu Suomeen Future Nostalgia -kiertueellaan ensi kesänä.
 Artisti esiintyy Helsingin areenalla torstaina 23. kesäkuuta 2022. Lipan lämmittelijänä nähdään ruotsalainen laulaja-lauluntekijä  Tove Lo .
 Konsertin lipunmyynti käynnistyy perjantaina 26. marraskuuta kello 11.00.
 Kolminkertainen Grammy-voittaja Dua Lipa esiintyi edellisen kerran Suomessa vuoden 2018 Ruisrockissa.

Pop-tähti Dua Lipa esiintyy Suomessa kesäkuussa


Summary: Arkea maailmalta: Kiinassa olen oppinut iloitsemaan siitä, että ihmiset ylipäänsä uskaltavat tai suostuvat puhumaan meille, kirjoittaa Ylen Aasian-kirjeenvaihtaja Kirsi Crowley.

Kun poliisi soitti viidennen kerran, meidän oli suostuttava tapaamaan heidät. Sovimme paikaksi kadunkulman kauempana kuvauspaikasta.
 Kuvausryhmämme oli saapunut Pohjois-Kiinassa sijaitsevaan Yunchengin kaupunkiin kuvaamaan, miten  kaupungissa torjutaan saasteita ja kasvihuonekaasuja . Vielä joitain vuosia sitten kaupunkilaiset eivät voineet reippailla ulkona saastesumun takia. Nyt puistot olivat täynnä ulkoilevia vanhuksia.
 Ryhmä vakavailmeisiä poliiseja  halusi tietää, millä asialla liikumme Yunchengissa. He tutkivat passimme ja lehdistökortit, kuvasivat ne kännykällä ja puhuivat keskenään pitkään.
 Sitten he ilmoittivat, että ulkomaiset toimittajat eivät saa kuvata Yunchengissa ilman kaupungin propagandaviranomaisten lupaa. Vedin esiin kiinaksi kirjoitetun lehtisen ulkomaisen median oikeuksista Kiinassa. Lehdistökortti takaa Kiinan lain mukaan meille liikkumisen ympäri Kiinaa.
 Mutta ei Yunchengissa, poliisit vakuuttivat. Heidän päällikkönsä saapui paikalle ja ilmoitti kohteliaasti, että poliisin täytyy tarkastaa, että luvat ovat kunnossa. Jos jaksamme odottaa, paikalle saapuu Yunchengin ulkoasiain viranomainen, mutta saatamme joutua notkumaan kadunkulmassa pidemmän aikaa.
 Paikallinen poliisi selvitti tarkkaan, mitä ulkomaalainen kuvausryhmä teki Pohjois-Kiinassa sijaitsevassa Yunchengin kaupungissa.  Kaupunki elää hiilestä, mutta nyt sitä puhdistetaan päästöistä kovin ottein. Kirsi Crowley / Yle
 Keskusteluissa oli vierähtänyt  jo tunti. Säädin hiljaa mielessäni aikataulua. Pohdin, ehdimmekö kuvaamaan kaiken suunnittelemamme, jos tilanne ei selviä.
 Lopulta pääsimme jatkamaan matkaa, kun saimme yhteyden Pekingiin ulkomaisista toimittajista vastuussa olevaan viranomaiseen.
 Paikallisviranomaiset olisivat halunneet tietää, minne menemme ja tulla mukaan, mutta kieltäydyimme. He kurvasivat autollaan pois ja me jatkoimme töitämme.
 Poliisin pysäyttämäksi joutuminen  on ulkomaantoimittajalle arkea Kiinassa. Matkan yllättävät mutkat täytyy ennakoida osaksi työaikataulua.
 Yllätyksekseni saimme työskennellä ilman havaittavaa seurantaa, mutta  valvontayhteiskunnassa liikkeemme luultavasti tiedetään  joka tapauksessa.
 Kiinassa kirjeenvaihtajan on melko mahdotonta liikkua huomaamatta. Junat ja hotellit pitää varata nimellä. Ulkomaalaiset saavat asua vain tietyissä hotelleissa. Paikallispoliisi saa viranomaisilta tiedon siitä, että ulkomainen toimittaja saapuu kaupunkiin.
 Korona-aikana pitää näyttää myös kännykän terveyskoodi kaikkialla ostoskeskuksista julkisiin rakennuksiin, joskus jopa takseissa. Sen avulla matkareittini on takuulla koneiston tiedossa. Valvontakamerat tunnistavat kasvot.
 Kolmen päivän keikalla meidät pysäytettiin kaupungilla vielä kahdesti. Eikä pelkästään poliisin toimesta. Parkkipaikalla paikallinen mies pysäköi pienen sähköskootterinsa automme eteen estäen lähdön ennen kuin parkkipaikan valvoja tulee paikalle. Ulkomaiset toimittajat kameroineen herättävät epäluuloa.
 Epäluulo meitä kohtaan  ei synny itsestään. Sitä kylvää propagandakoneisto.
 Se nähtiin heinäkuussa Keski-Kiinan tuhoisissa tulvissa. Silloin Kiinan sosiaalinen media lainehti vihaa ulkomaisia toimittajia kohtaan. Meidät nimettiin valheelliseksi ja läpeensä pahaksi joukoksi.
 Portit aukaisi tulvivan Henanin provinssin kommunistinen nuorisojärjestö. Se kehotti Kiinan sosiaalisessa mediassa asukkaita olemaan puhumatta ulkomaisille toimittajille: “Älkää antautuko hyväksikäytettäväksi”, se kirjoitti.
 Järjestö pyysi asukkaita seuraamaan kaduilla BBC:n toimittajaa , joka oli jutussaan sanonut, että ihmiset “jätettiin kuolemaan”. 14 ihmistä oli kuollut veden valtaan jääneessä metrossa.
 Myöhemmin saksalainen ja amerikkalainen toimittaja joutuivat vihaisen joukon ympäröimäksi kadulla. Väki yritti repiä kameran saksalaisen toimittajan kädestä. Toimittajien kuvia ja henkilötietoja levitettiin sosiaalisessa mediassa. He saivat jopa tappouhkauksia.
 Jo tiukka vastavakoilulaki viestittää, että ulkomaalaisiin pitää suhtautua epäluuloisesti. Siitä valistetaan jopa koululaisia.
 Xinjiangissa Bachun puuvillakaupungissa sijaitsevassa hotellissa julisteessa paikallisia kehotetaan ilmoittamaan vakoojat viranomaisille. Kuvassa vaaleahiuksinen mies ottaa valokuvaa rannalla sotalaivasta. Kirsi Crowley / Yle
 Kun saavuimme junalla  pieneen puuvillakaupunkiin Kiinan läntisessä, uiguurien ahdingosta tunnetussa Xinjiangin provinssissa, meitä oli vastassa poliisi.
 Kaikki muut saivat lähteä, mutta suojapukuiset työntekijät suihkuttivat matkalaukkumme desinfiointiaineella. Meitä pidettiin rautatieasemalla tunnin verran iltamyöhään ja lähetettiin jälleen yhteen koronavirustestiin, vaikka edellisenä päivänä olimme jo olleet testissä.
 Sitten pirahti puhelin. Varaamamme hotelli ilmoitti, että meille ei olekaan yösijaa. Lopulta se kuitenkin lupasi majoittaa meidät, kun kysyimme, pitääkö meidän kulkea pikkukaupungin katuja koko yö. Hotelli oli ainoa paikka, jossa ulkomaalaisilla oli lupa yöpyä.
 Kun pääsimme hotelliin, epäluulo oli silmin nähtävää. Seinällä oli juliste, jonka piirroskuvassa länsimaalaisen näköinen mies ottaa valokuvaa rannalla sota-aluksesta. Tekstissä kehotettiin ilmoittamaan vakoojat viranomaisille. Ilmiannosta voi Kiinassa saada jopa palkkion.
 Kun pysähdyimme haastattelemaan paikallista väkeä, haastattelu päättyi lähes aina nopeasti, koska tapaamamme henkilön puhelin soi. Haastateltaville tuli kiire pois.
 Poliisit partioivat Kashgarin vanhankaupungin kadulla. Kirsi Crowley / Yle
 Viranomaisten ohella  myös ihan tavalliset kadulla kulkijat puuttuvat ajoittain työhömme. Pekingissä kuvatessamme kadulla ikääntynyt mies tuli luoksemme ja vaati kipakasti meitä näyttämään lehdistökorttimme.
 Talviolympialaisiin valmistautumisesta raportointi on ollut hankalaa. Kisapaikoille pääsyä rajoitetaan. Kiinalaisjohto kielsi jopa kiinalaisurheilijoita valmentavien suomalaisten työn kuvaamisen.
 Hankaluuksista huolimatta me ulkomaiset toimittajat pääsemme ajoittain keskustelemaan ja kuvaamaan mielenkiintoisia ihmisiä, jotka avaavat elämäänsä ja työtään. Niin myös Yunchengissa, jossa nuoret tutkijat kartoittivat kunnianhimoisesti ja osaavasti kaupungin saasteita.
 Taksikuski puolestaan  kertoi sähköauton hankkimisesta  ja eräs perhe toivotti meidät lämpimästi tervetulleeksi taloonsa, jossa he olivat luopuneet hiilen poltosta ja hankkineet sähkölämmityksen.
 Matka oli siis tavallaan suorastaan menestys. Kiinassa olen oppinut iloitsemaan siitä, että kukaan ylipäänsä suostuu sanomaan meille edes jotain.
 Nämä kokemukset auttavat karsinoimaan kielteiset stereotypiat. Ihmiset ovat ihmisiä kaikkialla.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa Yhdysvallat :  Suomessa suututtavat sähköpotkulaudat ovat Washingtonissa pilkahdus paremmasta – Yhdysvallat hukkuu jo autoihin Venäjä :  Mitkä ihmeen "ei-työpäivät"? Kirjeenvaihtajamme kokosi venäläisen koronasanaston Saksa :  Berliinin leikkipuistot rakennetaan hurjiksi – luottavatko saksalaiset lapsiin riskinotossa enemmän kuin suomalaiset? Espanja :  Shakira joutui Barcelonassa villisikahyökkäyksen uhriksi – nyt kaupungissa mietitään, mitä kadut vallanneille eläimille pitäisi tehdä Italia :  Yksin syöminen tuntuu Italiassa radikaalilta, mutta joskus huomiota ei jaksaisi

Toimittajan työ vaatii kärsivällisyyttä Kiinassa – poliisi pysäyttelee mielivaltaisesti ja lehdistökorttia tivaa välillä jopa tavallinen kaduntallaaja


Summary: Magdalena Andersson on Ruotsissa ensimmäinen nainen pääministerinä, jos nimitys vahvistetaan. Kaikki on nyt kiinni vasemmistopuolueesta, kertoo kirjeenvaihtaja Kirsi Heikel videolla.

Valtiopäivien puhemies  Andreas Norlén  esittää sosiaalidemokraattien puheenjohtajaa  Magdalena   Anderssonia  pääministeriksi. Puhemies kertoi asiasta tiedotustilaisuudessaan.
 Valtiopäivien äänestys pääministeriehdokkaan hyväksymisestä tai hylkäämisestä järjestetään keskiviikkona aamulla.
 Norlén sanoi tiedotustilaisuudessa, että pääministeriäänestys halutaan järjestää, vaikka puolueiden välillä ei vielä olekaan sopua. Neuvotteluille on hänen mukaansa aikaa vielä keskiviikkoaamuun asti.
 Vasemmistopuolue vaatii korotuksia eläkkeisiin
 Aiemmin Anderssonin neuvottelut vasemmistopuolueen kanssa päättyivät maanantaina tuloksettomina.
 Kiistaa oli aiemmin ainakin vasemmistopuolueen vaatimuksesta korottaa eläkkeitä. Puolueen mukaan eläkkeiden korottaminen on ehdoton edellytys sille, että se tukee Anderssonia uudeksi pääministeriksi.
 Neuvottelut ovat koskeneet erityisesti takuueläkkeen nostamista. Vasemmistopuolueen puheenjohtajan  Nooshi Dadgostarin  mukaan asia koskee noin 700 000 ruotsalaista, joilla on takuueläke.
 – Vasemmistolle tämä on ydinkysymys, erittäin tärkeä asia, Dadgostar sanoi tiedotustilaisuudessaan  alkuillasta .
 – Jos tästä ei päästä sopimukseen, äänestämme vastaan.
 Dadgostar ei kertonut tiedotustilaisuudessa tarkkaa summaa, kuinka paljon eläkettä puolueen mielestä tulisi korottaa.
 Andersson uskoi maanantaina, että sopimus saadaan aikaan vasemmistopuolueen kanssa.
 Andersson: "Monet tyttöjen vanhemmat ovat lähestyneet minua"
 Anderssonilta kysyttiin tiedotustilaisuudessa muun muassa sitä, mitä hänestä tuntuu olla mahdollisesti Ruotsin ensimmäinen naispuolinen pääministeri.
 Hän sanoi haluavansa keskittyä ennen muuta Ruotsissa olevien ongelmien ratkaisuun ja suostuneensa siitä syystä puolueen puheenjohtajaksi.
 – Mutta myös monet vanhemmat ovat tulleet luokseni tyttäriensä kanssa, ja sanoneet että minusta saattaa tulla Ruotsin ensimmäinen naispuolinen pääministeri. Se merkitsee minulle paljon, Andersson sanoi  Aftonbladetin  mukaan.
 Hän myös sanoi, että ei ole valmis yhteistyöhön populistisen Ruotsidemokraatit-puolueen kanssa.
 Uudet vaalit jo ensi syksynä
 Keskustapuolue on sanonut, ettei sen edustajat äänestä Anderssonia vastaan. Keskustapuolueen puheenjohtaja kertoi kuitenkin, että se ei tiedä vielä äänestääkö se kaavaillun budjetin puolesta vai vastaan, kertoo  SVT .
 Sosiaalidemokraattien aiempi puheenjohtaja ja Ruotsin pääministeri  Stefan Löfven  kertoi  elokuussa  jättävänsä tehtävänsä marraskuun alussa.
 Lähdöllä Löfvenin on katsottu yrittävän antaa seuraajalleen aikaa valmistautua ensi vuoden vaaleihin. Sosiaalidemokraattien kannatus on laahannut ennätyksellisen alhaalla.
 Löfven johtaa vielä Ruotsia kunnes uusi pääministeri on nimitetty tehtäväänsä.
 Lue lisää:
 Tiukka neuvottelija ja ex-kilpauimari, jolla on aina kananmuna laukussaan – tällainen on Ruotsin todennäköinen ensimmäinen naispääministeri Magdalena Andersson
 Ruotsi saanee ensimmäisen naispääministerin Magdalena Anderssonista – valtakausi voi jäädä lyhyeksi
 Analyysi: Stefan Löfven sai tarpeekseen – jättääkö Ruotsin konkaripääministeri seuraajalleen uppoavan laivan?
 Ruotsin pääministeri Stefan Löfven jättää syksyllä pääministerin ja puoluejohtajan tehtävät

Ruotsissa valtiopäivien puhemies esittää sosiaalidemokraattien Anderssonia pääministeriksi – asiasta äänestetään keskiviikkona


Länsi-Uudenmaan poliisi  tutkii tapausta , jossa miehen epäillään tuhonneen kauhakuormaajalla kaksi poliisiautoa ja uhanneen poliisin henkeä.
 Tapauksesta uutisoi ensimmäisenä  Hämeen Sanomat .
 Tapahtumat saivat alkunsa Hattulassa 21. marraskuuta, kun Hämeen poliisilaitoksen partio havaitsi noin kello 1.22 Aulangontiellä holtittomasti liikkuneen kauhakuormaajan. Poliisi pyrki kiinnittämään kuljettajan huomion, mutta hän jatkoi matkaansa.
 Laukkumäentien risteyksessä kuljettaja käänsi kauhakuormaajan ympäri ja ajoi kohti tehtävälle liittyneitä poliisipartioita. Poliisi perääntyi hetkellisesti, jolloin kuljettaja ajoi läheisen kiinteistön pihaan.
 Pihassa kuljettaja kytki kauhakuormaajan työvalot päälle ja nosteli kauhaa.
 Poliisi ampui kohti kauhakuormaajan moottoritilaa
 Poliisilla oli oletus kuljettajan henkilöllisyydestä, ja tämä vastasikin puhelimeen kauhakuormaajan ohjaamosta. Puheluiden aikana hän uhkasi ajaa poliisien ja poliisiautojen päälle.
 Noin kahden ja puolen tunnin neuvotteluiden jälkeen epäilty lähti liikkeelle ja ajoi päin kahta poliisiautoa. Molemmat poliisiautot tuhoutuivat korjauskelvottomaksi. Niiden sisällä ei törmäyshetkellä ollut poliiseja.
 Jotta rikoksesta epäillyn vaarallinen toiminta saatiin loppumaan, poliisi ampui laukauksia kauhakuormaajan moottoritilaa kohti. Laukaukset eivät pysäyttäneet kauhakuormaajaa, ja epäilty ajoi viereisen kiinteistön pihaan, jossa hän nousi kuormaajasta. Tämän jälkeen hänet saatiin poliisin hallintaan.
 Tilanteen selvittämiseen liittyi tapahtumien aikana useita poliisipartioita. Alue eristettiin muulta liikenteeltä sivullisten turvaamiseksi. Kukaan poliiseista ei loukkaantunut fyysisesti tilanteessa.
 Esitutkinnan tässä vaiheessa poliisi epäilee kauhakuormaajaa kuljettanutta miestä murhan yrityksestä, törkeästä rattijuopumuksesta ja törkeästä liikenneturvallisuuden vaarantamisesta.
 Asian esitutkinnasta vastaa Länsi-Uudenmaan poliisilaitos. Poliisin aseenkäytön osalta tapausta selvittää syyttäjä.
 Juttua päivitetty 22.11. klo 15.00: Lisätty tieto, että asiasta uutisoi ensimmäisenä Hämeen Sanomat.

Mies tuhosi kaksi poliisiautoa kauhakuormaajalla Hattulassa – epäillään murhan yrityksestä


Summary: Tiedot selviävät tänään julkaistusta uudesta Verohallinnon tilastosta. Seuraavaksi eniten kasvua oli Oulussa.

Verohallinto vertasi kaupunkien palkkatulojen kehitystä vuoden takaiseen. Palkkatulot ovat kasvoivat eniten tammi-lokakuussa suurista kaupungeista Tampereella, vuoden 2020 vastaavaan ajanjaksoon verrattuna. Tiedot selviävät tänään julkaistusta uudesta Verohallinnon tilastosta, jossa seurataan tulorekisteriin ilmoitettuja ansiotuloja kuntakohtaisesti.
 Kaikissa kuudessa Suomen suurimmassa kaupungissa palkkatulojen yhteissumma kasvoi.
 Koko maan osalta tammi-lokakuun palkkasumma kasvoi 5,1 prosenttia.
 Tamperelaisille maksettujen palkkatulojen määrä kasvoi alkuvuonna 7 prosenttia. Seuraavaksi eniten kasvua oli Oulussa, jossa palkkatulojen yhteissumma kasvoi viime vuoden vastaavaan ajanjaksoon verrattuna 6,3 prosenttia. Espoossa lukema oli 5,9 prosenttia, Helsingissä 5,5 prosenttia, Turussa 5,4 ja Vantaalla 4,3 prosenttia.
 – Kasvua selittää erityisesti koronasta johtuvien sulkutoimien alkaminen vertailuvuoden 2020 keväällä ja niiden asteittainen hellittäminen tänä vuonna, kertoo Verohallinto tiedotteessaan.
  Taloustilastojen seuranta tiivistyi vuoden tarkastelujaksolta yhteen kuukauteen
 Kuntatasolla ansiotulojen kehitystä pystyy nyt seuraamaan kuukausitasolla. Aiemmin seuranta on ollut mahdollista vain vuositasolla.
 – Uusien tilastojen ansiosta kuntakohtaista ja myös seurakuntakohtaista tietoa ansiotulojen kehityksestä löytyy nyt huomattavasti aiempaa reaaliaikaisemmin, kerran kuukaudessa. Toivomme, että kunnat ja seurakunnat löytävät tilaston ja hyödyntävät sitä talouden suunnittelussa ja päätöksenteossa, ylitarkastaja  Matti Luokkanen  Verohallinnosta kertoo.
 Nyt ansiotulojen lisäksi kuukausitilastosta näkyvät myös eläkkeet, työttömyyskorvaukset ja muut veronalaiset sosiaalietuudet.
 – Koska maksettuja etuuksia ja eläkkeitä on ilmoitettu tulorekisteriin vasta vuoden 2021 alusta, niistä löytyy vertailutietoa aiempaan vuoteen verrattuna vasta vuoden 2022 tammikuusta alkaen, Luokkanen summaa.
 Lue lisää:   Tampere vetovoimaisin, kertoo uusi kysely
 Palkkaverotus kevenee ensi vuonna – "Keskituloisen verotuksessa se tarkoittaa noin sataa euroa vuodessa", laskee Veronmaksajain Keskusliitto
 Paljonko tienaat verrattuna muihin? Katso, mikä on oma vaikutuksesi valtion veropottiin ja mistä koko kakku muodostuu
 Duunari voi tienata selvästi yliopistosta valmistunutta enemmän: putkimiehen palkka jopa 4 500 euroa – katso ammatillisen tutkinnon suorittaneiden nimet Ylen amiskoneesta

Tamperelaiset kasvattivat eniten palkkatulojaan viime vuoteen verrattuna – koko maan palkkasumma kasvoi 5,1 prosenttia


Summary: Poliisi tutki asiaa murhan yrityksinä, mutta syyttäjän mukaan vakaa harkinta olisi vaikea osoittaa oikeudessa.

Nokialla tapahtuneesta liikenneonnettomuudesta on nostettu syytteet kolmesta tapon yrityksestä. Syytteet nostettiin nelikymppistä miestä vastaan.
 Alun perin poliisi tutki tapausta kolmena murhan yrityksenä. Syytteistä kertoi  ensin Helsingin Sanomat.
 Syyttäjä vahvistaa asian Ylelle. Syyttäjän mukaan murhan yritykseen tarvitsisi osoittaa oikeudessa vakaa harkinta, mutta Nokian tapauksessa kyseessä epäillään olleen varsin äkkinäinen päätös. Syyttäjän arvion mukaan syytetty ei olisi myöskään tahallisesti halunnut vastapuolen kuolemaa, vaan kyse oli itsemurhayrityksestä.
 Onnettomuudessa ei tullut henkilövahinkoja, koska toisen auton kuljettaja ehti väistää päin tulevaa autoa.
 Tapaus sattui Nokian Porintiellä 22. syyskuuta. Kolarissa autot koskivat kyljistään toisiaan, mutta siinä olisi voinut käydä paljon huonomminkin.
 Oikeudenkäynti on 3. joulukuuta Pirkanmaan käräjäoikeudessa.
 Lue myös:
 Itsemurhayritys johti kolmeen murhan yrityksen tutkintaan Pirkanmaalla – poliisi kaipaa silminnäkijöitä

Toinen ehti väistää: Nokialla päin toista autoa ajaneelle syytteet kolmesta tapon yrityksestä


Summary: Lähes nelikymppisen miehen epäillään surmanneen vanhempansa Vantaalla. Hän jäi kiinni ajettuaan autolla ulos tieltä. Poliisilla oli tapauksen vuoksi laaja operaatio Vantaalla sunnuntaina.

Itä-Uudenmaan poliisi epäilee vuonna 1984 syntyneen miehen surmanneen noin 70-vuotiaat vanhempansa Vantaalla viikonloppuna. Mies jäi kiinni sunnuntai-iltana auto-onnettomuuden yhteydessä.
 Hän oli ajanut autolla ulos tieltä ja paennut paikalta jalkaisin metsään. Sivullinen oli nähnyt tilanteen. Paikalle saapunut poliisipartio huomasi auton rekisterinumerosta sen liittyvän mahdollisesti aiemmin tapahtuneisiin kahteen henkirikokseen.
 Sen myötä paikalle saapui paljon poliisipartioita. Mies löydettiin hetken päästä kävelemästä tien varresta, mistä hänet otettiin kiinni.
 Miestä ei ole vielä kuulusteltu, joten teon motiivi ei ole selvillä. Tapauksen tutkinta on vasta alkuvaiheessa, joten poliisi harkitsee yhä epäiltyä rikosnimikettä.
 – Kysymys on epäillystä henkirikoksesta, joten kyseeseen tulee murha tai tappo. Todennäköisemmin tappo saamiemme tietojen perusteella, kertoo tutkinnanjohtaja, rikoskomisario  Tero Tyynelä  Itä-Uudenmaan poliisilaitokselta.
 Itä-Uudenmaan sosiaali- ja kriisipäivystys palvelee vuorokauden ympäri numerossa 040 517 4194.
 Lisää aiheesta:
 Lisätietoa Vantaan poliisioperaatioista: Miestä epäillään kahdesta perhepiiriin sisällä tehdystä henkirikoksesta

Mies surmasi vanhempansa Vantaalla, epäilee poliisi – jäi kiinni auto-onnettomuuden yhteydessä


Summary: Moni ei uskalla ostaa päästökompensaatioita, koska niiden laatua on sääntelyn puutteen vuoksi vaikea arvioida. Alalle kaivataan tiukempia sääntöjä ja niin sanotun kaksoislaskennan estämistä.

Vapaaehtoiset päästökompensoinnit ottivat juuri suuren harppauksen eteenpäin.
 Tänään astuu voimaan muutos rahankeräyslaissa, johon  liittyvät epäselvyydet  ovat jumittaneet päästökompensointien käyttöä viime vuodet. Moni kompensointipalveluiden myyjä on laittanut viime vuosina toimintansa kokonaan jäihin.
 Jatkossa esimerkiksi firmat voivat helpommin kompensoida valmistamistaan tuotteista aiheutuvia päästöjä vapaaehtoisilla päästöhyvityksillä.
 Lue lisää: rautalankesimerkki kuvaa, miten päästökompensoinnit käytännössä toimivat
 Nyt lakisotkut ovat ohitse, mutta alan kehittymisen esteenä on se, että kompensaatioille ei ole Suomessa juuri minkäänlaisia pelisääntöjä.
 Kirjava kompensoijien joukko: osa erinomaisia, toiset kyseenalaisia
 Suomessa on runsaat 25 päästökompensointipalveluiden tarjoajaa. Osa tekee kompensointia Suomessa, toiset välittävät suomalaisrahaa ulkomailla tehtäviin kompensointeihin.
 Kansalaisjärjestö  Finnwatchin kesällä valmistuneen selvityksen  perusteella hankkeiden laatu vaihtelee erittäin paljon.
 – Kun ei ole ollut yhteisiä pelisääntöjä, jokainen on lähtenyt tekemään kompensointia vähän omallaan tavallaan. On vaikea sanoa, missä menee huijauksen ja tietämättömyyden raja, mutta oma tulkintani on ollut, että huonoissakin hankkeissa tarkoitus on hyvä, muttei ihan tiedetä, mitä tehdään, sanoo Finnwatchin ilmastoasiantuntija  Lasse Leipola .
 Suurista luotettavuuseroista puhuu myös ympäristöministeriölle kompensaatioiden sääntelystä selvitystä tehnyt konsultti  Hanna-Mari Ahonen . Hänen mukaansa moni suomalainen kompensointihanke ei täyttäisi esimerkiksi kansainvälisesti vakiintuneita vähittäisvaatimuksia.
 – On todella hyviä toimijoita, vähän kyseenalaisempia ja lisäksi paljon sellaisia hankkeita, joita on hirveän vaikea arvioida.
 Perspectives Climate Groupin konsultti, ympäristötaloustieteilijä Hanne-Mari Ahonen on työskennellyt päästökompensointien parissa vuosikausia. Janne Lindroos / Yle
 Sääntelyn puutteesta kärsii koko ala – sekä tietysti ilmasto
 Sääntöjen puutteesta kärsii asiantuntijoiden mukaan koko ala.
 – Kaikkeen kompensaatioon suhtaudutaan epäluuloisesti ja sitä epäillään viherpesuksi. Se vähentää kiinnostusta käyttää kompensaatiota ylipäätään, Ahonen harmittelee.
 Kärsijänä on tietysti myös ilmasto.
 Ongelmia riittää. Yleinen puute on esimerkiksi se, että kompensoinnin ilmastovaikutuksia ei mitata luotettavasti. Tällöin vaikutukset jäävät pitkälti arvailujen varaan.
 Toinen tyypillinen ongelma on kompensoinnin ilmastovaikutusten pysyvyydessä.
 Esimerkiksi joissakin metsityshankkeissa kompensointi kumoutuu, kun metsä hakataankin myöhemmin maan tasalle. Osassa metsäistutuksista taas saatetaan jättää huomioimatta, että hiilen sidonta alkaa kunnolla vasta, kun taimet ovat vuosien päästä kasvaneet riittävän suuriksi puiksi.
 – Jos hiilen sidonta peruuntuu, kompensoinnista ei ainakaan ole hyötyä, mutta se voi olla haitallistakin, jos kompensoinnin ostaja on sen perusteella lykännyt omia päästövähennyksiään, Ahonen sanoo.
 Kolmas esimerkki ongelmista koskee sitä, lisääkö kompensointi aidosti ilmastotoimia. Esimerkiksi joissakin uusiutuvaa energiaa rahoittavissa kompensointihankkeissa aitoa hyötyä ei tule, jos rahoitettava energiahanke olisi toteutunut ilman kompensointirahaakin.
 Ulkomailla kompensointiprojektien tieltä on toisinaan ajettu pois paikallisväestöä. On esimerkiksi rakennettu vesivoimaloita, missä kokonaisia kyliä on jäänyt veden alle.
 Asiantuntijat: Sääntely lisäisi kompensaatioiden käyttöä, osa toimijoista karsiutuisi pois
 Sääntelyn ensimmäiset askeleet otetaan keväällä, kun ympäristöministeriössä aletaan valmistella rekisteriä luotettavista kompensointipalveluiden tarjoajista.
 Rekisteriin liittyvä kompensointifirma sitoutuisi täyttämään kompensaatioille sovitut vähittäisehdot.
 – Sillä kompensointihankkeet saataisiin vertailukelpoiseksi, ja samalla varmistettaisiin, että laadussa tietty minimitaso täyttyisi, Finnwatchin Leipola sanoo.
 Finnwatchin ilmastoasiantuntija Lasse Leipola arvioi, että kompensointirekisteri lisäisi merkittävästi luottamusta kompesointia kohtaan. Janne Lindroos / Yle
 Rekisteri ja vähimmäisvaatimukset lisäisivät luottamusta kompensaatioihin, asiantuntijat arvioivat. Sen seurauksena firmat uskaltaisivat rohkeammin ostaa kompensointipalveluita. Sääntely myös selkeyttäisi markkinoille tuloa uusille yrityksille.
 Moni kompensointia myyvä yhtiö taas joutusi kehittämään nykyistä malliaan.
 – Osalle ei ehkä olisi enää toimintaedellytyksiä, Ahonen toteaa.
 Kysyntää kompensaatioille riittää, koska lukuisat firmat lupailevat tuotteidensa olevan hiilineutraaleja, mihin harvoin pääsee ilman kompensointia. Maailmalla päästökompensoinnin käytön uskotaan jopa kymmenkertaistuvan kuluvan vuosikymmenen aikana.
 Osa sääntelyä kaipaavista yrityksistä on tarttunut Suomessa itse toimeen.
 Kompensointiyhtiö Green Carbonin toimitusjohtaja  Matti Toivosen  johdolla perustettiin edellisviikolla edunvalvontajärjestö Hiilensidonta ry. Yhdistyksen tavoitteena on saada alan toimijoita sitoutumaan laadukkaan kompensaation kriteereihin jo ennen ministeriön toimia.
 Toivonen sanoo katsovansa tuoretta yhdistystä jonkinlaisena "väliaikaisena itsesääntelyelimenä".
 – Ilmastokriisin näkökulmasta aikaa odotteluun ei ole, ja siinä taas menee helposti vuosi tai pari, että muutoksia saadaan aikaan lainsäädännöllä.
 Toivonen uskoo, että yrityksen jäsenyys yhdistyksessä toimisi laatutakuuna kompensaatioiden ostajille.
 Ylen kysely: sääntelyä halutaan, ehdoista kiistaa
 Palveluiden myyjät kannattavat yksissä tuumin rekisterin perustamista. Yksityiskohdat ja vähimmäiskriteerit kuitenkin jakavat mielipiteitä.
 Osa haluaisi ulkopuolisen tarkkailijan valvomaan, että ehtona olevat kriteerit täyttyvät kussakin kompensointihankkeessa, toiset omaan ilmoitukseen perustuvan järjestelmän.
 Ulkopuolinen valvoja on Leipolan ja Ahosen mukaan ainut järkevä vaihtoehto seurata kompensointihankkeiden minimiehtojen toteutumista.
 – Jos suomalainen kompensointi halutaan kansainväliselle tasolle, ilmastovaikutuksissa on välttämättä oltava ulkopuolinen todentaja, Ahonen sanoo.
 Kaksoislaskenta syö ilmastotekoja
 Rekisteri luotettavista toimijoista ja kompensointihankkeista on vasta ensimmäinen askel sääntelyssä.
 Tällä hetkellä ainut päästökompensointiin vaikuttava sääntely tulee kuluttajansuojalaista, jossa kielletään harhaanjohtava markkinointi. Sen nojalla laitonta on markkinoida vääristelevästi esimerkiksi kompensoidun tuotteen ilmastovaikutuksista.
 Uusia sääntöjä tarvitaan Ahosen mukaan koko kompensointiketjuun.
 Kompensoinnin ostajien suhteen pitäisi pohtia esimerkiksi sitä, voivatko ne käyttää päästöhyvityksiä milloin tahansa, vai tulisiko ehtona olla, että omat päästöt on ensin minimoitu.
 Tarkempaa sääntelyä tarvittaisiin myös markkinointiin eli esimerkiksi siihen, millä ehdoilla kompensointia ostanut firma voi väittää tuotteensa olevan vaikkapa täysin hiilineutraali.  Ruotsissa viranomaiset haastoivat juuri oikeuteen Arlan , joka on markkinoinut maitonsa olevan nollapäästöistä.
 Moni alan toimija pitää kaikkein tärkeimpänä niin sanotun kaksoislaskennan estämistä. Siihen alalla kaivataan lakimuutosta.
 Nykyisin kompensointihankkeiden ilmastovaikutukset kirjataan esimerkiksi hyvityksen ostaneen firman lisäksi myös valtion päästötavoitteisiin. Tarkoitus olisi, että vapaaehtoiset päästöhyvitykset lisäisivät kompensointia Suomen joka tapauksessa tekemien ilmastotekojen päälle.
 – Silloin vapaaehtoinen kompensaatiohanke on enemmänkin hyväntekeväisyyttä, jolla tuetaan Suomen valtion ilmastotavotteen täyttämistä, eikä sen päälle tuleva ilmastoteko, joka vie ilmastokriisin torjuntaa eteenpäin, Leipola kuvaa.
 Ahonen toteaa, että Suomi voisi olla edelläkävijä, jos kotimaisten hankkeiden kaksoislaskenta estettäisiin kompensointirekisterillä.
 Moni ulkomainen kompensaatioiden ostaja, kuten digijätti Microsoft, ei käytä lainkaan sellaisia kompensointeja, jotka kaksoislasketaan.
 Ympäristöministeriössä kaksoislaskennan ratkaiseminen on vasta pohdinnassa.
 Glasgow'n ilmastokokouksessa päästiin sopuun  kaksoislaskennan kieltämisestä kahden valtion välillä . Sääntöihin kirjattiin myös mahdollisuus estää kaksoislaskenta vapaaehtoisissa kompensaatioissa.
 Käytännössä kirjauksen vaikutus jää kuitenkin vähäiseksi, koska kaksoislaskennan estäminen edellyttäisi kansallisia poliittisia päätöksiä, jossa valtio lupaa jättää vapaaehtoiset kompensoinnit laskematta omiin ilmastotavoitteisiinsa.
 Heti ilmastokokouksen jälkeen Suomi oli mukana allekirjoittamassa muutaman maan yhteistä julkilausumaa, jossa todetaan, että kaksoislaskentaa tulisi välttää myös vapaaehtoisissa päästökompensaatioissa.
 Mitä mieltä olet päästöjen vapaaehtoisesta kompensoinnista? Voit keskustella aiheesta 23.11. klo 23:een saakka.
 Lue lisää:
 Vapaaehtoinen päästökompensointi helpottuu Suomessa – näin omien päästöjen hyvittäminen käytännössä toimii
 Moni puu jää istuttamatta, koska Suomessa ole sovittu selkeästi, miten päästöjä kompensoidaan
 Rantametsän suojelu paikkaa uuden asuinalueen aiheuttamaa luontokatoa – Lahden kaupunki kokeilee ensimmäisenä ekologista kompensaatiota

Omien ilmastopäästöjen korvaaminen helpottuu rutkasti, mutta osa keinoista voi olla hyödyttömiä tai pahimmillaan jopa haitallisia


Summary: Kieltoa on tarkoitus jatkaa huhtikuussa määräaikaisena rajoituksena, joka voi olla voimassa kolme vuotta kerrallaan.

Droonien ja muiden miehittämättömien ilma-alusten lennättäminen eduskunnan kiinteistöjen alueella kielletään tästä päivästä alkaen. Liikenne ja viestintävirasto Traficomin asettama tilapäinen kielto on voimassa ensi vuoden huhtikuulle asti.
 Eduskunnan turvallisuusesimies  Aleksi Hosioja  kertoo, että kiellon taustalla ei ole mitään akuuttia häiriötä tai turvallisuusuhkaa.
 – Ilmailulain muutos mahdollisti tällaisen rajoituksen, ja päädyimme hakemaan sitä Traficomin ohjeen perusteella, Hosioja sanoo.
 Kieltoa on tarkoitus jatkaa huhtikuussa määräaikaisena rajoituksena, joka on voimassa kolme vuotta kerrallaan. Lennättäminen voidaan sallia eduskunnan turvallisuusesimiehen asettamilla erityisehdoilla.
 Traficom päättää rajoituksista
 Traficom voi perustaa rajoittavan UAS-ilmatilavyöhykkeen enintään kolmen vuoden määräajaksi tai hakemuksesta päätöksellä enintään vuoden määräajaksi. UAS tulee englannin kielen sanoista  Unmanned Aircraft System .
 Perusteina ilmatilavyöhykkeen perustamiselle voi toimia esimerkiksi valtion johtaminen, lentoturvallisuus, rajaturvallisuus, poliisin ja pelastuslaitoksen tehtävät sekä teollisuuslaitoksen, liikenteen solmukohdan tai ympäristön suojeleminen.
 – Traficomille voi esittää pyynnön tällaisen vyöhykkeen perustamisesta, jos kokee, että rajoitus on välttämätön. Me sitten katsomme, täyttyvätkö ilmailulaissa esitetyt perusteet, sanoo Traficomin ylitarkastaja  Esa Stenberg .
 Droonien uhat moninaisia
 Rajoittavien UAS-ilmatilavyöhykkeiden lisäksi Suomessa on myös lentokieltoalueita, jotka koskevat kaikkea lentämistä. Tällaisia alueita on esimerkiksi Helsingissä Munkkiniemessä, Meilahdessa ja Kruununhaassa sekä ydinvoimaloiden läheisyydessä Olkiluodossa, Loviisassa ja Hanhikivenniemellä.
 Droonien aiheuttamat turvallisuusuhat ovat moninaisia. Maailmalta on esimerkkejä, joissa drooneilla on  yritetty jopa salamurhia .
 Turvallisuussyistä droonien lennättäminen on lähtökohtaisesti kielletty myös suuren väkijoukon ja yleisötapahtumien yläpuolella. Voit tarkistaa  voimassa olevat rajoitukset ja ohjeet täältä .
 Lue aiheesta lisää:
 Tulevaisuudessa droonit voivat lennättää onnettomuuspaikalle tarvikkeita ja jopa ensihoitajan
 Kamerakopterin lennättämistä rajoitetaan Helsingissä – katso "no drone zone" lentokieltoalueet

Eduskunnan alueelle määrättiin droonien lentokielto – taustalla ei ole akuuttia häiriötä tai turvallisuusuhkaa


Summary: Sisätiloissa saa kokoontua ilman nimettyjä istumapaikkoja vain alle sata henkeä. Rajoitukset voi välttää, jos tapahtumajärjestäjä ottaa käyttöön koronapassin. Esimerkiksi Tapparassa aloitettiin heti valmistelut koronapassin käyttöönottamiseksi.

Länsi- ja Sisä-Suomen aluehallintovirasto on päättänyt Pirkanmaata koskevista kokoontumisrajoituksista.
 Päätös kieltää sisätiloissa järjestettävät yleisötilaisuudet, joihin osallistuu yli sata henkilöä eikä katsomoissa ole osallistujille määriteltyjä istumapaikkoja. Rajoitus koskee myös kaikkia yleisiä yhteislaulutilaisuuksia, jos niihin osallistuu yli sata ihmistä.
 Kokoontumisrajoitus on voimassa 24.11–19.12.2021.
 Tapahtumajärjestäjä voi välttää rajoituksen ottamalla käyttöön koronapassin.
 Vastaavat rajoitukset otettiin viikko sitten käyttöön Pohjanmaalla.
 Avin päätös oli odotettu, koska Pirkanmaan pandemiaryhmä pyysi rajoitusta viikko sitten. Myös avi vetoaa päätöksessään siihen, että koronatartuntojen määrä on kasvussa Pirkanmaalla.
 Pirkanmaan sairaanhoitopiiri on koronaepidemian leviämisaluetta.
 Tappara valmistautuu jo koronapassiin
 Käytännössä rajoitukset koskevat esimerkiksi jääkiekko-otteluita, joissa osa yleisöstä on seisomakatsomoissa. Sekä Tapparalla ja Ilveksellä on pelit Hakametsässä viikon lopulla.
 Tapparan kehityspäällikkö  Aki Hautamäki  kertoo Ylelle, että valmistelut koronapassin käyttöönotosta on aloitettu. Ilveksessä asiaan ei vielä maanantaina iltapäivällä ole ehditty reagoida, mutta jos joukkue haluaa pelata yleisön edessä, koronapassi on ainoa vaihtoehto.
 Isoja yhteislaulutilaisuuksia koskeva rajoitus on voimassa myös tilaisuuksissa, joissa kaikilla on isotumapaikka. Aluehallintoylilääkäri  Eeva Mäkisen  mukaan rajoituksen piirissä ovat esimerkiksi Kauneimmat joululaulut -tilaisuudet.
 Areena valmistautunut koronapassin tuloon
 Jääkiekkojoukkueet Ilves ja Tappara pelaavat joulukuun alussa uudella Tampereen areenalla.  Areena on kertonut  olevansa valmistautunut koronapassin tuloon hyvissä ajoin.
 – Käytännössä tämä tarkoittaa sitä, että avaamme tapahtumissa ovet jo tuntia aikaisemmin, kuin normaalitilanteessa ne aukeavat kaksi tuntia ennen tapahtumaa, areenayhtiön myyntijohtaja  Elina Tikkakoski  kertoi Ylelle suunnitelmista viime viikolla.
 Koronartartuntojen määrä pysyy korkealla
 Tampereen yliopistollinen keskussairaala TAYS ilmoitti maanantaina aamupäivällä 83 uudesta koronatartunnasta. Viikonloppuna koronatartuntoja todettiin yhteensä 220 kappaletta.
 Pirkanmaan sairaanhoitopiirin viimeisen kahden viikon ilmaantuvuusluku on 210. Ilmaantuvuus kertoo kuinka monella ihmisellä on todettu koronavirustartunta sataa tuhatta asukasta kohden.
 Tampere-talo otti koronapassin käyttöön viikko sitten ravintolarajoitusten perusteella. Juha Kokkala / Yle
 Ravintolarajoitukset jo voimassa
 Viime viikolla Pirkanmaalla tulivat voimaan ravintolarajoitukset. Ravintolat voivat olla auki kello yhteen ja alkoholin tarjoilu on lopetettava puoliltaöin.
 Myös ravintoloiden asiakasmääriä rajoitettiin. Anniskeluravintoloihin voi ottaa puolet tavallisesta asiakasmäärästä, ruokaravintoloihin 75 prosenttia. Asiakkailla pitää olla oma istuinpaikka.
 Nämäkin rajoitukset voi jättää huomioimatta, jos ravintola ottaa käyttöön koronapassin. Esimerkiksi Tampere-talo ja Tampereen Työväen Teatteri ottivat koronapassin jo käyttöön, sillä niiden aulat ovat ravintolatilaa.
 Lue lisää:
 Tampereen Työväen Teatteri ottaa käyttöön koronapassin – perusteena talon ravintolatoiminta
 Tampere-talon tapahtumiin ei pääse ilman koronapassia – toimitusjohtaja: "Ei ollut oikeastaan mitään muuta mahdollisuutta"
 Torniossa ja Keminmaassa käyttöön 50 henkilön kokoontumisrajoitukset – rajoituksista vapautuu koronapassilla
 Yli sadan hengen kokoontumiset seis pariksi viikoksi Etelä-Pohjanmaalla – istumapaikoilla ja koronapassilla rajoitukset voi välttää
 Juttua päivitetty 16.12: Lisätty Tapparan ja aluehallintoviraston ylilääkärin antamat tiedot.

Avi määräsi Pirkanmaalle kokoontumisrajoitukset – Hakametsän viimeisiin jääkiekko-otteluihin ei pääse ilman koronapassia


Summary: Kanada laillisti kannabiksen 2018. Laillisten kannabistuotteiden helpommalla saatavuudella toivotaan olevan vaikutusta laittomien markkinoiden tyrehdyttämiseen.

Kyytipalveluna tunnettu Uber on valtaamassa uutta markkina-aluetta Kanadassa. Asiakas voi nyt Ontarion provinssissa tilata yhtiön sovelluksen kautta kannabista ja hakea tilauksensa tuotteeseen erikoistuneesta myymälästä, kertoo uutistoimisto Reuters.
 Uber on viime vuosina kasvattanut ruokalähettipalveluitaan. Nyt tämän palvelun yhteyteen on lisätty mahdollisuus tilata vaikkapa palan painikkeeksi tuotteita myös paikalliselta, kannabista viihdekäyttöön myyvältä Tokyo Smoke -yritykseltä.
 Ontario on Kanadan väkiluvultaan suurin provinssi, jossa sijaitsevat muun muassa kaupungit Toronto ja Ottawa.
 Osassa Kanadaa ja Yhdysvaltoja on voinut jo ennestään tilata alkoholia kotiovelle Uberin ruokalähetin toimittamana. Myös kannabiksen kotitoimitukset ovat yhtiön tulevaisuudensuunnitelmissa.
 Alkoholitilausten toimittaminen ei ole sujunut täysin ongelmitta.  Washington Postin  mukaan lähetit eivät esimerkiksi aina tarkista asiakkaiden henkilöllisyystodistuksia.
 Uberin toimitusjohtaja  Dara Khosrowshahi   sanoi viime keväänä , että Yhdysvalloissa kannabiksen kotitoimituksia aletaan työstää vuorenvarmasti, kunhan liittovaltion lainsäädäntö antaa myöten.
 Yhdysvalloissa kannabiksen viihdekäyttö on laillistettu monissa osavaltioissa, mutta liittovaltion tasolla se on edelleen laitonta. Kanadassa kannabiksen käyttö on sen sijaan ollut vuodesta 2018 asti  laillista koko maassa .
 Uber-yhtiön itsensä mukaan sen uudella liiketoiminnalla Kanadassa on myös yhteiskunnallinen aspekti. Laillisten ja turvallisiksi varmistettujen kannabistuotteiden saantia helpottamalla olisi tarkoitus suitsia edelleen rehottavia laittoman kannabiksen markkinoita.
 Mitä ajatuksia juttu herättää? Voit keskustella aihesta 23.11. klo 23:een saakka.
 Lue lisää:
 Suklaatehdas löi lapun luukulle, mutta nyt samoissa tiloissa kasvaa kannabis – pilven laillistaminen Kanadassa pelasti kituvan pikkukaupungin
 Kanada laillisti kannabiksen – seuraavatko muut maat? Professori: Nykyinen kieltopolitiikka ei ole ollut kovin onnistunutta
 Saksan tuleva hallitus tukee kannabiksen myynnin ja hallussapidon laillistamista viihdekäyttöön – luvassa miljardien lisätulot valtiolle
 Analyysi: Vihreät perustelee kannabiksen laillistamista haittojen ehkäisyllä – aloite haiskahtaa eliitin ohituskaistalta suosikkipäihteelle

Uberin kautta voi nyt tilata kannabista Kanadassa – jatkossa myös kotiinkuljetukset mahdollisia


Summary: Suomessa käydään ensi vuoden alussa kaikkien aikojen ensimmäiset aluevaalit. Keräsimme vaalikonetta varten ideoitanne kysymyksiksi ehdokkaille. Julkaisimme testattavaksi joukon parhaista väittämistä.

Erotteleva, mielekäs ja ajankohtainen. Käytännön ratkaisuja esittelevä tai laajempia arvoja kuvaava. Tasapuolisesti kiperä.
 Lista onnistuneen vaalikonekysymyksen laatijalle on lähes mahdoton. Tähän kaikkeen on kuitenkin pyrimme, kun rakennamme Ylen vaalikoneen kysymys- ja väittämäpatteria.
 Kysyimme marraskuun alussa kansalaisilta, mitä teemoja ja kysymyksiä Ylen tulisi esittää vuoden 2022 aluevaalikoneessa. Ehdotuksia lähetettiin yli 600 kappaletta.
 Ehdotusten pohjalta laadittuja väittämiä testaavaan kyselyyn pääset tästä linkistä.
 Aluevaalit ovat uudentyyppinen vaali, joten valikoimme lopulta vaalikoneeseen päättyvät kysymykset ja väittämät hyvin laajasta joukosta.
 Mukana on luonnollisesti suoraan aluevaltuustojen työhön liittyviä yksityiskohtaisiakin kysymyksiä ja uutena piirteenä vaalikoneen jatkuvuutta korostavia teemoja.
 – Väittämien patteristoa on kehitetään siten, että niiden pohjalta kyetään paremmin ymmärtämään yhteiskunnassa ja politiikan toimijoiden näkemyksissä tapahtuvia muutoksia vaalien välillä, sanoo Ylen vaalien verkkotuottaja  Ville Laakso .
 Ylen vaalikone julkaistaan yleisölle tammikuun alussa. Ehdolle aikovat saavat ehdokaskoneen käyttöönsä joulukuun puoliväliin mennessä.
 Yle avaa vaalikoneen yleisölle tammikuussa 2022.
 Aluevaalit käydään sunnuntaina 23. tammikuuta 2022 koko Suomessa Helsinkiä lukuunottamatta. Ennakkoäänestys alkaa 12. tammikuuta 2022.
 Hyvinvointialueiden valtuustot aloittavat työnsä maaliskuussa 2022.

Näistä vaihtoehdoista valitaan Ylen seuraavan vaalikoneen kysymykset – näin vaikutat siihen, mitä aluevaalien ehdokkailta lopulta kysytään


Summary: We will stop femicide platformin edustajat vastaanottivat 300 000 euron suuruisen tasa-arvopalkinnon Tampereella maanantaina. Naisiin kohdistuva väkivalta on lisääntynyt korona-aikaan kaikkialla.

Suomen kansainvälisen tasa-arvopalkinnon  sai maanantaina  We will stop femicide platform -organisaatio. Valtioneuvoston myöntämä palkinto jaettiin nyt kolmatta kertaa. IGEP-palkinnon ottivat vastaan pääedustaja  Gülsüm Önal  ja pääsihteeri  Fidan Ataselim , jotka molemmat ovat alustan perustajia.
 – Tämä kunnianosoitus merkitsee meille paljon. Erityisen tärkeää on, että palkinto saadaan suomenkaltaisesta maasta, joka tunnetaan maailmanlaajuisesti sukupuolten tasa-arvoisuudesta, sanoo Gülsüm Önal.
 We will stop femicide platform tekee töitä naisiin kohdistuvan väkivallan torjumiseksi Turkissa.
 – Palkinto on yksi tapaa osoittaa vahvaa tukeamme rohkeille ihmisoikeuksien puolustajille, jotka pyrkivät tekemään naisten oikeuksista totta ja taistelevat naisiin kohdistuvaa väkivaltaa vastaan, sanoo palkintoraadin puheenjohtaja  Eva Biaudet  tiedotteessa.
 Raati halusi Biaudet'n mukaan nostaa esiin Euroopan neuvoston yleissopimuksen naisiin kohdistuvan väkivallan ja perheväkivallan ehkäisemisestä ja torjumisesta. Sopimus tunnetaan Istanbulin sopimuksena.  Turkki erosi sopimuksesta tänä vuonna.
 Palkitsemalla We will stop femicide platformin palkintoraati halusi myös kiinnittää huomiota  naisiin kohdistuvaan väkivaltaan , joka on lisääntynyt dramaattisesti kaikissa maissa koronapandemian aikana.

 Naisten asema Turkissa huonontunut
 Turkissa naisiin kohdistuva väkivalta on ollut tilastojen mukaan kasvussa koko järjestön toiminnan ajan. Fidan Ataselimin mukaan ainoa poikkeus on vuosi 2011, jolloin Istanbulin sopimus allekirjoitettiin. Koronapandemia lisäsi väkivaltaa.
 – Naisten on ollut vaikea saada apua pandemian aikana. Julkisuudessa on puhuttu tukipuhelimista ja tukiorganisaatioista, mutta muut pandemiaongelmat ovat ruuhkauttaneet ne. Naiset ovat joutuneet päättämään uhmaavatko viruksen uhkaa lähtiessään hakemaan apua, Ataselim kertoo.
 Joukossa ja järjestäytyneissä organisaatioissa on voimaa enemmän kuin yksittäisissä yksilöissä.
 – Yksin emme voi pelastaa itseämme tai kaikkia naisia. Tästä syystä kehotamme koko yhteiskuntaa taistelemaan kaikkien naisten puolesta sanomalla, ettei kukaan nainen koskaan kävele yksin.
 Palkintorahat menevät suoraan työhön
 We will stop femicide platform on tehnyt työtä vuodesta 2010 lopettaakseen naismurhat ja taatakseen naisten suojaamisen välivallalta. Organisaatio tarjoaa oikeudellista apua naisille ja on asianajajineen mukana oikeustapauksissa, joissa naisiin on kohdistunut väkivaltaa tai heitä on murhattu. Organisaatio myös tukee murhattujen naisten perheitä sekä ajaa muutoksia lainsäädäntöön naisten suojelemiseksi.
 Palkintosumma eli 300 000 euroa menevät Gülsüm Önalin mukaan suoraan työhön ja esimerkiksi organisaation toiminnan laajentamiseen joka kaupunkiin.
 Suomen valtioneuvosto myönsi palkinnon kansainvälisen raadin esityksen pohjalta. Palkintoraatiin kuuluivat entinen peruspalveluministeri Eva Biaudet, kansanedustaja  Bella Forsgrén , Naisten kansainvälisen rauhan ja vapauden liiton (WILPF) mieheyden militarisoinnin haastamisen hankkeen johtaja  Dean Peacock , eduskunnan puhemies  Matti Vanhanen  ja suurlähettiläs sekä Georgetownin yliopiston Naiset, rauha ja turvallisuus -instituutin pääjohtaja  Melanne Verveer .
 Lue lisää:
 Turkki erosi naisiin kohdistuvaa väkivaltaa torjuvasta sopimuksesta – Järjestö: maassa murhattiin viime vuonna 300 naista
 EU:n ja Turkin johtajat puhuivat naisten oikeuksista, mutta von der Leyen jäi ilman eturivin istumapaikkaa – katso video nolosta tuolileikistä
 Koronarajoitusten helpottaessa naisiin kohdistuva väkivalta lisääntyy monissa maissa – Espanjassa tapetaan nainen joka kolmas päivä

Suomi palkitsi naisia suojelevan turkkilaisjärjestön – maa erosi tänä vuonna väkivaltaa torjuvasta sopimuksesta


Summary: Kummassakin Kittilän viikonloppuisessa tulipalossa säästyttiin vakavilta henkilövahingoilta. Liikehuoneisto tuhoutui tulipalossa täysin. Tulipalojen vuoksi evakuoitiin yhteensä noin 70 ihmistä.

Kittilän Levin viikonloppuisista tulipaloista on saatu pelastuslaitokselta alustavaa tietoa. Levillä sattui kaksi tulipaloa, joissa molemmissa säästyttiin henkilövahingoilta.
 Toinen sattui  huoneistohotellissa  perjantain ja lauantain välisenä yönä. Palopaikalta evakuoitiin noin 60 ihmistä. Toinen tulipalo taas syttyi liiketilassa niin sanotun  alppitalon kellarissa  sunnuntai-iltana, ja rakennuksesta evakuoitiin 11 ihmistä.
 Kittilän palomestari  Kari Kuosmanen  kertoo, että sunnuntai-iltainen palo sattui Levikeskuksessa thaihierontapaikan liiketilassa, joka on pinta-alaltaan reilut sata neliötä. Alustavan selvityksen mukaan palo lähti saunasta. Koko liiketila tuhoutui, ja edessä on mittava remontti. Savuvahinkoja tuli myös viereiseen liiketilaan.
 Aiempi palo huoneistohotellissa sai alustavan selvityksen mukaan alkunsa liedeltä. Tässä tulipalossa palohuoneisto kärsi vahinkoja niin, että sitä joudutaan remontoimaan. Sen sijaan naapurihuoneistoihin pystyttiin palaamaan.
 Poliisi on aloittanut tulipalojen tutkinnan.
 Lisää  Lapin uutisia Yle Areenassa : kuuntele, katsele ja lue, mitä lähelläsi tapahtuu.

Lisätietoa Levin tulipaloista: thaihierontapaikan palo lähti saunasta ja huoneistohotellin palo liedeltä


Summary: Elokuvan tuotantovaikeudet voivat kiehtoa osaa katsojista. Yli kahdeksan miljoonan tuotanto tarvitsee valtavan määrän katsojia päästäkseen omilleen.

Perjantaina ensi-iltansa saanut  Omerta 6/12  tavoitti avausviikonloppuna liki 18 000 katsojaa ja oli viikonlopun katsotuin elokuva. Jos ennakkonäytökset otetaan lukuun, leffan on nähnyt jo yli 20 000 ihmistä.
 Omertaa levittävä SF Studios ilmoittaa olevansa tulokseen tyytyväinen. Elokuvalevityksen johtaja  Timo Räisänen  iloitsee tiedotteessa, että katsojat löysivät paikalle vilkkaasta pikkujouluhulinasta huolimatta.
 Ennätyksiä  Omerta 6/12  ei lyönyt. Esimerkiksi vastikään ensi-iltaan tulleen  Syke -elokuvan  Hätätila  näki ensimmäisen viikonlopun aikana yli 28 000 lipun lunastanutta.
 Episodi-lehden päätoimittaja  Jouni Vikman  tuntee hyvin suomalaisen elokuvakentän. Hän pitää  Omertan  katsojasaalista vakuuttavana.
 – Tuo on mielestäni ihan hyvä avaus. Elokuva on ehkä kärsinyt siitä, ettei se ole ollut samalla tavalla esillä ennakkoon, kuin vaikkapa  Syke , sanoo Vikman.
 Omerta 6/12  on toki saanut mediahuomiota, mutta huomio on ollut negatiivisempaa kuin esimerkiksi tv-sarjojen pohjalta tehtyjen  Syke-  ja  Sorjonen  -elokuvien kohdalla.
 Ohjaaja vaihtui, tuotanto kutistui
 Elokuvan tarina pohjautuu menestyskirjailija  Ilkka Remeksen  kirjaan. Se oli alun perin ohjaaja  Antti J. Jokisen  jättiprojekti. Sille suunniteltiin jo jatko-osaa ja siitä piti tehdä myös kuusiosainen tv-sarja. Jokinen jäi kuitenkin sairauslomalle jo kuvausten alkupuolella viime syksynä. Häntä tuli paikkaamaan  Aku Louhimies .
 Jokisen viime vuonna käynnistämä hanke on sittemmin typistynyt yhdeksi elokuvaksi ja neliosaiseksi tv-sarjaksi.
 Ohjaaja Aku Louhimies siirtyi Antti J Jokisen paikalle ohjaamaan Omerta-elokuvaa vuonna 2020.  Antti Haanpää / Yle
 Jokisen ohjauksessa elokuvanteossa syntyi vaaratilanteita, jotka nousivat median huomioon. Lopulta tuotantoyhtiö pyysi julkisesti anteeksi elokuvan kuvausten olosuhteita.
 Päätoimittaja Jouni Vikmanin mukaan vaikeudet voivat myös herättää uteliaisuutta katsojissa.
 – Yhden tragedia on toisen human interest. Ihmisiä kiinnostaa lähteä katsomaan, näkyvätkö tekemiseen liittyvät vaikeudet elokuvassa, Vikman sanoo.
 Viidakkorummulle olisi käyttöä
 Elokuvakriitikko ja -toimittaja  Antti Selkokari  sanoo, että  Omerta 6/12  -leffan katsojalukuja on vaikea verrata oikeastaan mihinkään. Suomalaiset suuren rahan toimintaelokuvat ovat olleet harvassa.
 Selkokari odottaa, että  Omerta 6/12  -elokuvan markkinointi kiihtyy.
 – Elokuva kaipaa viidakkorummun pärinää. Ja se on melko varmaa, että myönteisiä arvioita, joita voi käyttää mainonnassa, etsitään nyt pienimmistäkin julkaisuista, Selkokari sanoo.
 Vikmanin mukaan ihmisillä on yhä patoutunutta elokuvan katsomisen tarvetta. Ja pelkästään  Jasper Pääkkösen  kaltainen kansainvälinen suomalaistähti kiinnostaa ennakkojutuista ja kehnoista arvosteluista huolimatta.
 Voit lukea elokuvan arvosteluja tästä:
 Yli kahdeksan miljoonaa euroa maksanut Ilkka Remes -filmatisointi Omerta 6/12 on niin tönkkö, että se muistuttaa toimintaelokuvien parodiaa
 Episodi: Omerta 6/12
 Kommentti: Louhimies pelasti Remes-jännärin mutta ei sen sielua – kalliin toimintaspektaakkelin ongelmat näkyvät kauas
 Teattereissa ainakin jouluun
 SF Studios ilmoittaa, että viikonlopun tuloksen perusteella elokuva jatkaa teattereissa jouluun asti.
 Selkokarin mukaan elokuvaa halutaan selvästikin pitää esillä, että rahoittajat saisivat edes osan omistaan takaisin. Omerta joutuu nyt kovaan kilpailuun, sillä jouluksi teattereihin saapuu kassamagneetti poikineen.
 – Lisäksi samaa yleisöä tavoitteleva Bond-leffa jyllää vielä teattereissa, sanoo Selkokari.
 Pääkkönen on elokuvassa suojelupoliisissa työskentelevä Max Tanner, joka joutuu keskelle Euroopan turvallisuutta horjuttavaa salaista suunnitelmaa. Heikki Leis
 Vikman uumoilee, että levittäjällä ja tuotantoyhtiöllä on ollut niin sanottu plan-b Omertan suhteen. Jos tuotantovaikeudet olisivat heijastuneet suoraan katsojalukuihin, elokuva olisi saatettu siirtää nopeutetulla aikataululla suoratoistopalveluun.
 Nyt elokuvalla on aika realistinen tavoite, ja voi olla niinkin hyvä tilanne, että samat ihmiset, jotka katsovat sen teatterissa, katsovat sen vielä toistamiseen suoratoistossa.
 – Omerta 6/12  on ollut kallis tuotanto ja se tarvitsee kaikki katsojat kaikissa kanavissa, Vikman sanoo.
 Kriitikot teilaavat, kansa katsoo
 Monet ajattelevat, että jos kriitikot lyttäävät elokuvan, kansa rakastaa. Vikmanin mukaan niin ei suinkaan aina ole. Se kuitenkin pitää paikkansa, että kriitikot katsovat elokuvaa usein toisista lähtökohdista kuin harvoin elokuviin lähtevät suomalaiset. Jos leffa perustuu menestyskirjailijan teokseen ja on tiettävästi tuttua ja turvallista viihdettä, sen vetovoima voi olla suuri.
 Kriitikot taas näkevät melkein kaikki Suomeen tuotavat elokuvat ja arvottavat niitä elokuvallisuuteen liittyvien tekijöiden perusteella, Vikman selventää.
 Selkokari uskoo  Omerta 6/12:n  tuotanto- ja levitysyhtiöiden toivovan, että yleisön keskuudessa alkaisi vastaliike elokuvan saamia kielteisiä arvosteluita vastaan.
 – Omertaan liittyvät mielikuvat voivat hyvinkin heilahtaa heiluriliikkeen tavoin kielteisestä myönteiseen suuntaan.
 Omerta 6/12  -elokuva on jo myyty muun muassa Pohjoismaihin ja useisiin muihin Euroopan maihin. Se sai ensi-iltansa perjantaina Suomen lisäksi myös Virossa. Elokuvaan pohjautuva sarja tulee myöhemmin C More -suoratoistopalveluun.
 Voit keskustella aiheesta tiistaihin 23.11. klo 23:een asti.
 Juttua tarkennettu 22.11. klo 21.46: Tarkennettu Antti Selkokarin haastattelussa sanomia asioita.
 Lue myös:
 Jasper Pääkkönen avautuu Omerta-elokuvan alkuvaikeuksista Ylelle: “Päällimmäisiä fiiliksiä olivat epäusko ja epätoivo”

Vaikeuksiin ajautunut toimintajännäri Omerta 6/12 oli viikonlopun katsotuin – elokuva pysyy teattereissa jouluun asti


Summary: Porvoossa purettiin kokonainen asuntokohde ja taloyhtiö ajautui konkurssiin. Asuntojen ostajat kärsivät jopa kymmenien tuhansien eurojen tappiot onnettomasti päättyneessä projektissa.

Minna Ruolanto  osti miehensä kanssa asunnon Porvoon Haikkoosta pari vuotta sitten. Käteen jäi lopulta vain kymmenien tuhansien eurojen menetykset ja riita pankin kanssa. Osittain valmis talokin on jyrätty maan tasalle.
 Lue lisää:   Minna Ruolanto maksoi kymppitonneja kodista, jota ei ikinä saanut – rocktähti Lauri Ylösen markkinoimat design-asunnot jyrättiin .
 Miten näin voi käydä? Kuinka vastaavat tapaukset voitaisiin tulevaisuudessa estää? Kysyimme asiantuntijoilta.
 Henkisesti raskaan asuntokauppaprojektin läpi käynyt Minna Ruolanto toivoo, että uusien asuntojen ostajien suojaksi tehtyä RS-järjestelmää korjataan. Janne Järvinen / Yle
 1. Asuntokauppalain RS-järjestelmä on luotu turvaksi niille, jotka tekevät kaupat asunnosta jo rakentamisvaiheessa. Porvoon tapauksessa kohdetta ei saatettu valmiiksi rakentajan konkurssin jälkeen vaan talot jyrättiin.
 Rakentajalta kesken jäänyt kohde pitäisi pystyä saattamaan loppuun osin vakuusrahoilla. Puolivalmiiden talojen purkamisen ei pitäisi olla RS-järjestelmässä mahdollista toteaa MOT:n jutussa haastateltu  RS-järjestelmän läpikotaisin tunteva lakiasiantuntija Tapio Nevala .
 Miten tällainen on mahdollista?
 – Emme tiedä yksittäistapauksen taustoja tai tilannetta sillä tavalla, että pystyisimme ottamaan kantaa syyhyn, mutta näyttää siltä, että tässä tapauksessa järjestelmä on pettänyt kuluttajan. Sinänsä rakennuksen purku on tietääksemme aika harvinaista. Yleensä maksetuilla kauppahinnan osilla ja vakuuksilla pyritään saattamaan työt valmiiksi. Tässä vakuudet eivät enää ole ilmeisestikään riittäneet rakennustyön loppuunsaattamiseen ja siksi tähän on päädytty, sanoo vaikuttamistyön päällikkö  Tiina Vyyryläinen Kuluttajaliitosta.
 – Yleensä hanke viedään jonkun toisen toimijan tai ostajien toimesta loppuun ja siihen käytetään rakentamisajan vakuutta, maksettuja kauppahintoja ja maksamattomia kauppahintoja. En osaa sanoa miksi tässä tapauksessa kohde on purettu, sanoo johtaja  Anu Kärkkäinen  Rakennusteollisuus RT:stä.
 Myös kerrostaloja tehdään nykyisin paljon RS-kohteina.  Rinna Härkönen / Yle
 Kärkkäinen kuitenkin epäilee, että taustalla ovat vaikuttaneet konkurssit.
 – Konkurssitilanteet uudiskohteiden rakentamisvaiheessa ovat hyvin harvinaisia. Näissä harvinaisissa tapauksissa on joissakin ilmennyt väärinkäytöksiä ja jopa rikollisen toiminnan piirteitä.
 – Jos joku tekee väärinkäytöksiä tai toimii jopa rikollisesti on vaikeaa saada sellaista lainsäädäntöä myöskään asuntokauppalakiin, joka olisi aukoton ja estäisi tarkoituksella tehdyn lainvastaisen toiminnan. Käsittääksemme tähän tapaukseen on yhteydessä rakennusyhtiö Sisco, jossa oli aiemmin todettu epäselvyyksiä ja väärinkäytösepäilyjä, Kärkkäinen jatkaa.
 RS on asunnonostajien suojajärjestelmä Rakentamisvaiheessa asunnon ostavien turvaksi luotu järjestelmä Ostajan suojaksi pitää asettaa vakuuksia: rakentamisvaiheen vakuus, rakentamisvaiheen jälkeinen vakuus ja suorituskyvyttömyysvakuus Vakuusrahojen pitäisi suojella asunnonostajaa rakennusliikkeen konkurssitilanteessa Vakuussummat yleensä joitakin satoja tuhansia euroja, mutta voivat nousta miljooniin Ostaja maksaa asuntoa vain sitä mukaa kuin se valmistuu Suomalaisen asuntokaupan kivijalka: Suurin osa kuluttajille tarkoitetuista uudiskohdeista kuuluu järjestelmään
 2. Mitkä ovat RS-järjestelmän pahimmat heikkoudet?
 – Järjestelmä on asuntoa ostavan kuluttajan kannalta vaikeasti ymmärrettävä ja markkinoinnissa saatetaan antaa liian positiivinen kuva sen riskittömyydestä. Siihen emme osaa ottaa kantaa kuinka suuret riskit ovat, mutta asiaa pitää selvittää – onko kyseessä vain harvinaisesta yksittäistapauksesta vai onko ongelmia laajemminkin, sanoo Vyyryläinen.
 Rakennusteollisuuden Kärkkäinen puolestaan katsoo RS-järjestelmän ja asuntokauppalain suojajärjestelmien toimivan.
 – Lisäksi pankit vahtivat turva-asiakirjojen säilyttäjän roolissa muun muassa sitä, että asianmukaiset vakuudet on asetettu, kauppahinnat tulevat pankin tilille eikä niitä käytetä vieraisiin tarkoituksiin. Pankki myös antaa yhtiölainaa sille toimitettujen valmiusastetodistusten mukaisesti, Kärkkäinen sanoo.
 Porvoon tapauksessa asukkaiden kantelukirjelmän  mukaan valmiusastetodistukset eivät ole kuitenkaan vastanneet lainkaan todellisuutta. Pankin vastineesta Finelle selviää, että pankki maksoi yhtiölainan nostot rakennusyhtiön toimittamien valmiusastetodistusten mukaisesti.
 Kärkkäinen ei ota kantaa juuri Porvoon tapaukseen, mutta rakennustyöntarkkailijan ja tilintarkastajan avulla epäselvyyksien riskiä voisi pienentää.
 – Nykyisessä järjestelmässä on turvakeino siitä, että ostajilla mahdollisuus valita rakennustyön tarkkailija seuraamaan valmiusastetta ja myös tilintarkastaja. Asuntokauppa on yleensä elämän suurin investointi. Tätä lain suomaa oikeutta käytetään valitettavasti liian vähän, Rakennusteollisuus RT:n Kärkkäinen sanoo.
 Oikeusministeriön mukaan konkurssitilanteet ovat ostajan kannalta hankalia.
 – Oikeusministeriön tietoon ei ole tullut, että rakentamisvaiheen asunnonostajien suojassa esiintyisi yksittäistapauksia lukuun ottamatta puutteita. Nämä yksittäistapaukset ovat kyseisen hankkeen osallistujien kannalta äärimmäisen ikäviä, sanoo siviilioikeusyksikön päällikkö  Katri Kummoinen  oikeusministeriöstä.
 – Konkurssitilanteessa ostajat ovat väistämättä hankalassa tilanteessa jo erinäisten käytännön vaikeuksien vuoksi. Aivan erityisesti näin on silloin, jos asunnon ostajilta on peritty lain säännösten vastaisesti ennakkoeriä, jotka ovat epäsuhteessa rakentamisen edistymiseen, Kummonen jatkaa.
 Jos RS-kohteeseen jää paljon korjattavaa asunnon valmistumisen jälkeen, niin vakuuden palautusta rakentajalle voi viivyttää. Rinna Härkönen / Yle
 3. Mitä RS-järjestelmän parantamiseksi voisi tehdä?
 Oikeusministeriössä parannusehdotukseksi nousevat suuremmat vakuudet, mutta sekin maksaa.
 – Asunnon ostajien asemaa voitaisiin parantaa esimerkiksi vaatimalla perustajaosakasta asettamaan nykyistä suurempia vakuuksia. Tällaista ratkaisua harkittaessa on yhtäältä huomioitava se hyöty, jonka asunnonostajat saisivat paremmasta suojasta, ja toisaalta siitä aiheutuvat lisäkustannukset, jotka ovat omiaan nostamaan uudisrakennuskohteiden hintaa, Kummoinen sanoo.
 Rakennusteollisuus ei olisi muuttamassa järjestelmässä mitään, mutta kehottaa ostajia entistä suurempaan tarkkaavaisuuteen.
 – Korostamme sitä, että ostajan kannattaa selvittää myyjän eli sen tahon taustoja, jolta asunnot ostaa. Selvittää referenssejä ennen kuin tekee lopullisen päätöksen. Siihen netti on hyvä väline. Jos tekee huonoa jälkeä, ei alalla pysty pitkään toimimaan, koska maine kiirii, Kärkkäinen sanoo.
 Kuluttajaliitto puolestaan pitää tärkeänä yksittäistapausten määrän ja mahdollisesti esiin tulevien epäkohtien selvittämistä.
 – Ensinnäkin pitää varmistaa, että asunnon ostajalla on saatavissa riittävästi ymmärrettävää tietoa järjestelmästä ja että hänelle ei anneta väärää kuvaa sen riskittömyydestä, Vyyryläinen toteaa.
 – Pitää myös selvittää RS-järjestelmän toimivuutta ja turvallisuutta erityisesti ostajan kannalta ja tarvittaessa korjata havaittuja ongelmia. Esimerkkeinä selvittämistarpeista ovat vakuuden määrä ja RS-pankin velvollisuus valvoa kauppahintojen maksutilillä olevien varojen käyttöä.
 – Samalla pitää arvioida sitä, mitä vaikutuksia mahdollisilla järjestelmän muutoksilla on asuntojen hintaan. On todennäköistä, että ostajien turvallisuuden parantaminen lisää RS-järjestelmän kustannuksia ja voi markkinatilanteesta riippuen nostaa asuntojen hintoja, sanoo Kuluttajaliiton Vyyryläinen.
 4. Mitä ollaan jo tekemässä?
 – Oikeusministeriössä ei ole tällä hetkellä vireillä hanketta asuntokauppalain uudistamiseksi, Kummoinen sanoo.
 Muutoksia eivät ole vaatimassa muutkaan viranomaiset.
 – Lähtökohtaisesti tämä Porvoon tapaus vaikuttaa erittäin valitettavalta yksittäistapaukselta. Järjestelmä näyttää meidän käsityksemme mukaan toimivan pääsääntöisesti niinkuin pitääkin, sanoo johtaja  Outi Haunio-Rudanko  Kilpailu- ja kuluttajavirastosta.
 Edellisestä uudistuksesta ei ole ihan hirveän kauan.
 Rakentamisvaiheen suojajärjestelmästä säädetään asuntokauppalaissa, joka tuli voimaan syksyllä 1995. Suojajärjestelmä muuttui tuolloin lakisääteiseksi järjestelmäksi, josta ei saa poiketa asunnonostajan vahingoksi.
 Lakisääteinen järjestelmä korvasi siihen asti käytössä olleen RS-järjestelmän, joka oli sopimuspohjainen järjestelmä ja jonka toimivuus perustui siihen, ettei yksikään järjestelmään kuuluva pankki luotottanut RS-sääntelyn piiriin kuulumatonta rakennushanketta.
 Asuntokauppalakia uudistettiin laajasti vuonna 2005. Tällöin muun muassa mainittuja suojasäännöksiä muutettiin, jotta ne suojaisivat entistä paremmin rakentamisvaiheessa asunnon ostavia.
 Mitä ajatuksia juttu herätti? Voit keskustella aiheesta 23.11. klo 23:een asti.
 Lue lisää:
 Minna Ruolanto maksoi kymppitonneja kodista, jota ei ikinä saanut – rocktähti Lauri Ylösen markkinoimat design-asunnot jyrättiin
 Rocktähti Lauri Ylösen markkinoimasta projektista asunnonostajien painajainen – Ylösen yhtiö sanoo tulleensa rakentajan huijaamaksi
 Mikä on asuntokaupan RS-järjestelmä?

"Järjestelmä on pettänyt asunnonostajat" – rakenteilla olevien kotien purkaminen kohteissa, joissa vakuudet suojaavat ostajaa, on poikkeuksellista


Summary: Tiistaiaamuna maa voi olla valkoisena pääkaupunkiseudullakin. Viikon puolivälissä lunta on luvassa runsaasti maan keskiosiin.

Viikko on käynnistynyt poutaisessa pakkassäässä. Myös lunta on luvassa.
 Maanantaina illalla ja tiistaiyönä maan länsi- ja eteläosan yli liikkuu lumisateita.
 – Aivan rannikon tuntumassa maa ei ole valkoinen huomisaamuna, mutta kun mennään vähän sisämaan puolelle, niin eteläisinkin Suomi voi saada vähän lunta maahan, kertoo Ylen meteorologi  Kerttu Kotakorpi .
 Tuuli käy suoraan mereltä ja siksi aivan rannikolla sade voi tulla enemmän vetenä ja räntänä. Paikoin lunta voi kertyä maan länsi- ja eteläosassa 1–5 senttiä, myös etelärannikolle saadaan lunta maahan asti.
 Ilmatieteen laitoksen mukaan maahan satanut lumi täyttää ensilumen määritelmän, kun havaintoasemalla havaitaan aamulla kello kahdeksan vähintään yhden sentin verran lunta. Joka paikassa virallinen ensilumen määritelmä ei huomenna vielä välttämättä täyty.
 – Huomenna on tulossa pienialaisia sadealueita, jotka liikkuvat vauhdikkaasti, joten lumikertymä ei ole kovin suuri, kertoo Kotakorpi.
 Tiistaipäiväksi sää jälleen poutaantuu ja lämpötila pysyy pääosin pakkasella. Seuraava lumisade saapuu lännestä jo tiistai-iltana.
 Matalapaine liikkuu keskiviikkoyön aikana maan keskiosan yli itään. Lunta sataa useita senttimetrejä Länsi-Lapista maan itäosaan ulottuvalla alueella. Lisäksi tuuli voimistuu.
 Vielä runsaampi lumisade on saapumassa lännestä torstaiksi. Viikon puolivälissä lunta voi kertyä parin päivän aikana maan keskivaiheille jopa 20 senttiä, mutta ennusteessa on vielä epävarmuutta.
 Ajokeli muuttuu huomenna huonoksi Etelä- ja Länsi-Suomessa. Keskiviikon lumisateiden takia ajokeli on monin paikoin huono tulevinakin päivinä.
 – Sääennuste kannattaa tarkistaa, kun on lähdössä jonnekin, muistuttaa Kotakorpi.
 Viime vuonna pääkaupunkiseudulle tuli runsaammin lunta vasta joulukuun lopussa
 Viime vuonna pääkaupunkiseutu sai kunnon lumipeitteen vasta ihan joulukuun lopussa. Huomenna tiistaina mahdollisesti satava lumikin saattaa osin tulla räntänä. Helsingin Kaupunkiympäristön Twitter-tilillä on osuvasti kommentoitu kuluvan marraskuun säätä.
 Tänäkin vuonna voi osallistua kisaan, jossa arvuutellaan, milloin lumi tulee Helsinkiin. Kaupungin rakentamispalveluliikelaitos Staran julistamassa  kilpailussa  asukkaat voivat arvuutella, milloin ensilumi sataa.
 Kilpailun sääntöjen mukaan ensilumi katsotaan sataneeksi, kun kolme Staran kuudesta hoitopiiristä ryhtyy lumitöihin. Aura-autoja tarvitaan, kun sulamatonta lunta kertyy maahan viitisen senttiä.
 Viime vuonna tämä määritelmä täyttyi vasta 29. päivä joulukuuta, kun lumitöitä tehtiin auraamalla pääkaupungin pääkadut ja tärkeimmät kävely- ja pyöräilyreitit.
 Voit keskustella aiheesta tiistaihin 23.11.2021 kello 14 saakka.

Huomisaamu saattaa valjeta valkoisena eteläisintä Suomea myöten – katso, miten lumisateet lähestyvät maatamme


Summary: Mitä tulevaisuuden sosiaali- ja terveyskeskus tarkoittaa? Minne palvelut sijoittuvat? Osa kysymyksistä on valtakunnallisia, osa koskee Pirkanmaata.

Vuoden 2023 alusta sosiaali- ja terveydenhuollon sekä pelastustoimen järjestämisvastuu siirtyy kunnilta hyvinvointialueille. Mitä muutos tarkoittaa esimerkiksi pirkanmaalaisten arjen kannalta?
 Yle Tampere järjestää torstaina 25. marraskuuta 2021 kello 11-12 chat-keskustelun, jossa käsitellään uudistuksen herättämiä kysymyksiä.
 Voit lähettää oman kysymyksesi tästä artikkelista löytyvän lomakkeen kautta. Vastaamassa ovat sote-muutosjohtaja  Jaakko Herrala  Pirkanmaan liitosta, Pirkanmaan hyvinvointialueen muutosjohtaja  Jukka Alasentie  ja Pirkanmaan sote-uudistuksen hankejohtaja  Eeva Halme .
 Keskustelua luotsaavat toimittajat  Elina Nieminen  ja  Anna Sirén .

Kysy mitä vain hyvinvointialueesta – asiantuntijat vastaavat chatissa torstaina


Summary: Perussuomalaiset tilasi Taloustutkimukselta raportin, jossa on selvitetty ilmastotoimien vaikutusta kotitalouksien ostovoimaan. Raportin mukaan sähkön ja polttoaineiden hinnannousu käy kansalaisten kukkarolle.

Energian kallistuminen nostaa asumisen ja autoilun hintaa sekä yrittäjien ja teollisuuden kuluja lähivuosina.
 Perussuomalaisten Taloustutkimukselta tilaamassa raportissa keskitytään erityisesti siihen, miten ilmastopolitiikka ja energian hinnannousu näkyy kansalaisten lompakossa.
 Energian hinnat ovat nousseet erittäin voimakkaasti tänä vuonna. Taloustutkimuksen tutkimusjohtaja  Pasi Holm  kertoo, että sähkön ja liikennepolttoaineiden hinta pysyttelee vielä ensi vuonna korkealla tasolla. Nousupainetta on seuraavinakin vuosina.
 Raportin mukaan liikennepolttoaineiden hinta nousee ensi vuonna 20–35 prosenttia, sähkön 20–30 prosenttia ja kaukolämmön 15–35 prosenttia tähän vuoteen verrattuna. Holm korostaa, että laskelma on varovainen ja maltillinen.
 – Helenin asiakkaat Helsingissä ovat jo tämän huomanneet, kun yhtiö  on nostanut kaukolämmön hintaa 30 prosenttia.  Hinnannousu liittyy paljon siihen, mitä polttoainetta oma energiayhtiö käyttää. Helen on poikkeus, koska se käyttää 90 prosenttisesti fossiilisia polttoaineita kaukolämmön tuotannossa, Holm kertoo.
 Holmin mukaan alueiden välillä on suuria eroja hintojen nousussa, koska valtaosa energialaitoksista ei käytä kivihiiltä ja turpeen käyttö on voimakkaasti vähentynyt.
 Taloustutkimuksen tutkimusjohtaja Pasi Holmin mukaan erityisesti päästöoikeuksien kallistuminen nostaa energian hintaa. Jussi Nukari / Lehtikuva
 Päästöoikeuksien kallistuminen valuu sähkö- ja bensalaskuun
 Taloustutkimuksen laskelmassa energian kallistuminen kasvattaa suomalaisten kotitalouksien menoja noin 1,6 miljardilla eurolla ensi vuonna. Kotitalouksien ostovoima vähenee keskimäärin 1,6 prosenttia.
 Pasi Holmin mukaan tämä tarkoittaa, että mahdolliset palkankorotukset menevät energialaskuun.
 Raportissa olevien kahden esimerkkiperheen menot kasvavat asuinpaikasta, asunnon lämmitysmuodosta ja autoilun määrästä riippuen noin 1 200 ja 800 euroa vuodessa.
 Energian kallistumisen syynä ovat koronapandemian jälkeinen voimakas talouskasvu, energiavarastojen alhainen taso ja päästöoikeuksien hinnannousu. Energialähteiden, kivihiilen, maakaasun ja öljyn sekä päästöoikeuksien hinnannousu heijastuu lopulta aina kuluttajien laskuun.
 Erityisesti päästöoikeuksien lyhyessä ajassa tapahtunut hinnannousu kasvattaa sähkön, kaukolämmön ja liikennepolttoaineiden hintoja, koska näiden tuotanto kuuluu päästökaupan piiriin. Esimerkiksi Neste tarvitsee päästöoikeuksia liikenteen ja lämmityksen polttoaineiden valmistukseen.
 Päästöoikeuksien hinta on noussut nopeasti kolminkertaiseksi.
 – Vuonna 2019 päästöoikeuden hinta oli 25 euroa hiilidioksitonnilta, viime syksynä jo 60 euroa, ensi vuonna arviolta jo 75 euroa hiilidioksiditonnilta, Holm sanoo.
 Euroopan unioni myös laskee päästöoikeuksien määrää pikkuhiljaa, mikä myös nostaa niiden hintaa.
 Mistä sähkön ja bensan veroale katetaan?
 Perussuomalaiset haluaa hallituksen maltillistavan kunnianhimoisia ilmastotavoitteitaan.
 Puheenjohtaja  Riikka Purran  mukaan Suomen tulisi siirtää hiilineutraaliustavoitettaan vuodesta 2035 viidellätoista vuodella eteenpäin vuoteen 2050. Tämä on EU:n tavoite.
 – Sama aikataulu kuin kilpailijamaissa parantaisi Suomen suhteellista kilpailukykyä, Purra sanoo.
 Purran mukaan ilmastotoimet asettavat kansalaiset epätasa-arvoiseen asemaan, koska energian korotukset vaikuttavat erityisesti työssäkäyviin ja syrjäseuduilla asuviin.
 – Rakennusten lämmityksen ja tieliikenteen osalta ilmastotoimien vaikutukset kohdistuvat voimakkaasti keski- ja pienituloisiin kotitalouksiin. Vaikka liikenne etenee sähköiseen suuntaan, ei pienituloisella ole mitään mahdollisuutta hankkia uutta, vähäpäästöistä autoa. He eivät hyödy sähköautoille annettavista kannusteista ja verohelpotuksista, Purra toteaa.
 Perussuomalaisten Riikka Purran mukaan sähkön ja liikennepolttoaineiden veronalennus laskisi kotitalouksien kuluja ja kasvattaisi ostovoimaa. Jussi Nukari / Lehtikuva
 Perussuomalaiset ehdottaa, että nykyisiä kotitalouksien sähkön ja liikennepolttoaineiden veroja laskettaisiin neljänneksellä. Purran mukaan tämä laskisi kotitalouksien kuluja ja kasvattaisi ostovoimaa.
 Tällä ehdotuksella edellä mainittujen esimerkkiperheiden menot laskisivat noin 500 ja 250 euroa vuodessa. Veroale aiheuttaisi kuitenkin lähes miljardin euron vajeen valtion verokertymään. Millä tämä katettaisiin?
 Purran mukaan perussuomalaiset esittelee piakkoin varjobudjettinsa, jossa esitellään useita säästökohteita.
 Myös päästöoikeuksien määrä pidettäisiin PS:n vaihtoehdossa nykytasolla seuraavana kahtena vuotena. Suomi ei kuitenkaan tee yksin päätöksiä oikeuksien määrästä, vaan ne päätetään EU-pöydissä.
 Miten realistisella pohjalla päästöoikeuksia koskeva ehdotus on?
 Tutkimusjohtaja Pasi Holmin mielestä päästöoikeuksien määrän jäädyttäminen voisi olla vaihtoehto tukiratkaisuille, joita Euroopassa suunnitellaan kotitalouksille energian hinnannousun takia.
 Holmin mukaan on hyvä, että ilmastopolitiikassa esitetään erilaisia skenaaroita ja vaihtoehtoja, poliitikot lopulta ratkaisevat, mitä asioita painotetaan.
 Voit keskustella aiheesta 23.11. kello 23:een saakka.
 Lue lisää:
 Kuka kärsii ja kuka hyötyy, kun Suomi siirtyy puhtaaseen sähköön?  Ilmastopaneeli listasi 6 seikkaa, jotka uhkaavat oikeudenmukaisuutta
 Sähkön hinta nousi korkealle, edullisen sopimuksen tekeminen on nyt myöhäistä – puolen vuoden päästä hintoihin odotetaan tuntuvaa muutosta
 Bensa kallistui yli psykologisen rajan pääkaupunkiseudullakin – asiantuntija: "Kannattaa totutella, jos kaksi euroa tuntuu pahalta"
 Pannaanko autoilijat maksamaan fossiilisten päästöjen haitat? IMF-raportti: Polttoaineet Suomessa 1,6 miljardia euroa liian halpoja
 Miten Suomessa tuetaan tulevaisuudessa pienituloisia energiaköyhyydessä? Yle kysyi suurimmilta eduskuntaryhmiltä ilmastotoimista

Taloustutkimus laski, miten ilmastotoimet näkyvät kotien sähkö- ja bensalaskuissa – perussuomalaiset ehdottaa energiaveroihin lähes miljardialea


Summary: Maatalouden hiilipäästöt eivät ole tilastollisesti pudonneet 2000-luvulla lainkaan. Biocode oy:n toimitusjohtaja Ernesto Hartikaisen mielestä se ei ole viljelijöiden syy.

Maatalouden päästöt ovat olleet kuluneen syksyn kuuma peruna ilmastokeskustelussa.
 Useilla muilla sektoreilla on esitetty päästötavoitteita ja vähennetty hiilipäästöjä, mutta  maatalouden päästökäyrä on pysynyt tasaisena koko 2000-luvun .
 Viime vuonna maatalouden tuottamat kasvihuonekaasut vastasivat noin 14:ää prosenttia Suomen kokonaispäästöistä.
 Nyt tilanteeseen halutaan muutos: syksyn aikana ympäristöministeriö ja maa- ja metsätalousministeriö ovat löytäneet  konsensuksen päästövähennysten tarpeellisuudesta . Linjassa kulkevan ulostulon esitti kesällä myös Maa- ja metsätaloustuottajain keskusliitto, joka  haluaa maatalouden päästöt reippaaseen laskuun .
 Päästövähennysten tavoittelu ja nykyinen peltojen pinta-alaa painottava tukijärjestelmä eivät pelaa hyvin yhteen, sillä maatalouden vähähiilistäminen lepää pitkälti maaperäpäästöjen vähentämisen varassa.
 Tukiremontin lisäksi MTK:n arvion mukaan tarvitaan  tietoa ja tutkimusta , jolla hiiliviljelyä voidaan edistää.
 Elintarvikkeiden ilmastovaikutusten arviontiin tarkoitettuja verkkopalveluita kehittävän Biocode oy:n toimitusjohtaja  Ernesto Hartikaisen  mukaan yksittäistä viljelijää ei kannata syyllistää päästöistä.
 – Yksittäisiltä viljelijöiltä on puuttunut helppokäyttöiset työkalut, joilla voisi ymmärtää omia päästöjään ja ohjata toimintaa vähäpäästöisemmäksi, Hartikainen kertoo.
 Biocode oy:n toimitusjohtaja Ernesto Hartikainen Viikin koepellon laidalla. Yritys tekee yhteistyötä muun muassa näillä pelloilla mittauksia tekevän Ilmatieteen laitoksen kanssa. Joni Tammela / Yle
 Alkutuotanto muodostaa suurimman osan elintarvikkeen hiilijalanjäljestä.  Hiiliviljelyä tukevan palvelun lisäksi Biocode on kehittänyt elintarvikeyritykselle laskentatyökaluja  koko tuotantoketjun hiilijalanjäljen arviointiin.
 Tietotekniikka yhdistää viljelijän ja tutkimustiedon
 Viljelyn ei tarvitse olla ainoastaan päästölähde. Peltojen biomassa myös sitoo hiiltä ja varastoi sitä maaperään. Hiiliviljelyllä tarkoitetaan viljelytapaa, joka maksimoi hiilensidonnan kannalta hyviä käytäntöjä.
 Hiilensidontaan ja maaperäpäästöihin vaikuttavat esimerkiksi maalaji, maanmuokkaus ja peltojen hiilisyöte kuten aluskasvillisuus.
 Biocoden kehittämä palvelu kertoo viljelijän syöttämän datan perusteella, onko hänen peltonsa hiilinielu vai päästölähde, jopa yksittäisen peltolohkon tarkkuudella.
 – Viljelijä syöttää järjestelmään tiedot siitä kuinka paljon lannoitetta ja mitä lannoitetyyppejä on käytetty, kuinka paljon siemeniä on kylvetty ja millaista maaperää pelto on. Nämä ovat viljelijälle tuttua ja arkisia tietoja, Hartikainen kertoo.
 "Tutkimus pyrkii selvittämään asioita jopa atomin tasolla, ja laskentamenetelmiä voi aina parantaa. Ilmastohaasteeseen vastaamisen kannalta kuitenkin riittää, kun tiedämme jo näiden toimien vievän oikeaan suuntaan."  Ernesto Hartikainen, Biocode
 Järjestelmä yhdistää nämä tiedot ja tutkimuksen. Laskennassa käytetään kansainvälisen  IPCC-ilmastopaneelin  kehittämiä laskentamenetelmiä hiilinielujen arviointiin.
 Biocode on viljelijöiden neuvontaan keskittyneen ProAgrian ja Minun maatilani -suunnitteluohjelmiston kehittäneen Mtech Digital Solutionsin perustama.
 Hartikaisen mukaan neuvonta on keskeisessä osassa maanviljelyn muutosta ja Biocoden analytiikkapalvelut auttavat ProAgria-keskuksia tässä työssä.
 Vaikka hiiliviljelystä kaivataan yhä lisää tutkimustietoa, ei Hartikainen pidä sitä esteenä toiminnalle.
 – Tutkimus pyrkii selvittämään asioita jopa atomin tasolla, ja laskentamenetelmiä voi aina parantaa. Ilmastohaasteeseen vastaamisen kannalta kuitenkin riittää, kun tiedämme jo näiden toimien vievän oikeaan suuntaan.
 Esimerkiksi nämä asiat vaikuttavat hiiliviljelyyn:
 Maalaji.  Kivennäismailla oikealla viljelytavalla saadaan sidottua hiiltä maahan, mutta orgaaninen maa-aines, kuten suuren osan maaperäpäästöistä tuottava turvemaa vapauttaa hajoamisprosessien yhteydessä kasvihuonekaasuja ilmakehään. Maankäyttö.  Hiilensidontaan vaikuttaa se, viljelläänkö peltoa vai onko se kesantona eli odottamassa maapohjan palautumista intensiivisen viljelyn jäljiltä. Maanmuokkaus.  Kyntämisellä on suuri vaikutus maaperään. Maan laatua voidaan parantaa keventämällä muokkausta tai siirtymällä suorakylvöön, joka on päästöjen kannalta täyskyntöä parempi vaihtoehto. Hiilisyöte.  Hiilisyötteellä tarkoitetaan esimerkiksi hiiltä sitovan aluskasvillisuuden pitämistä pelloilla sadonkorjuun jälkeen. Myös lannan tai orgaanisten lannoitteiden käyttö auttaa varastoimaan hiiltä maaperään.
 Hartikainen arvioi, että hiilijalanjäljen laskentaa ja elinkaariarviointia on aiemmin pidetty liian monimutkaisena. Toimitusjohtajan mukaan uudet työkalut tuovat maataloussektorille kaivattua asiantuntemusta yksinkertaisesti paketoituna.
 Toinen suuri haaste on ollut se, miten ilmastotoimista hyödytään taloudellisesti alkutuotannossa. Hartikaisen mukaan hiiliviljelytoimenpiteet ja tehokkuus eivät välttämättä ole ristiriidassa, sillä paremmin voiva maaperä voi tuottaa suurempia satoja.
 Hyvinvoiva maaperä huolehtii itsestään, sillä silloin avuksi saadaan maan lukuisat pienet eliöt,  jotka tarjoavat ilmaista insinöörityötä .
 Voit keskustella aiheesta tiistaihin 23.11. klo 23:een asti.
 Lue myös:
 Vihtiläistilalliset ovat tehneet ilmastonmuutosta ehkäisevää hiiliviljelyä tietämättään jo toistakymmentä vuotta – "Se on meille helppoa"
 Turvepelloista tuli kirosana, maanviljelijät Ville Junnila ja Tuomo Latvala pelkäävät elantonsa puolesta: “Tässä on ilmastohysteria käynnissä"
 Turvepelloilla piilee mahdollisuus helppoihin ja nopeisiin päästövähennyksiin, mutta uudet maataloustuet eivät tällaisiin ilmastotoimiin kannusta

Suomalaisyritys loi hiiliviljelyn helpottamiseksi verkkopalvelun, joka kertoo viljelijälle, onko hänen peltonsa hiilinielu vai päästölähde


Summary: Niinistö tapaa työvierailullaan myös Saksan liittopresidentin ja puhuu opiskelijoille Berliinin Humboldt-yliopistolla.

Euroopan turvallisuus- ja yhteistyökonferenssi (ETYK)

Tasavallan presidentti  Sauli Niinistö  vahvisti Berliinin-vierailullaan tänään maanantaina, että Suomi hakee Euroopan turvallisuus- ja yhteistyöjärjestön Etyjin puheenjohtajuutta vuonna 2025.
 – Meidän on otettava vastuu maanosamme tulevaisuudesta. Suomi on valmis tekemään osansa. Viime viikolla päätimme yhdessä hallituksen kanssa esittää Suomea Etyjin puheenjohtajamaaksi vuonna 2025, Niinistö sanoi Körber-säätiön tilaisuudessa pitämässään puheessa.
 Tuolloin on kulunut 50 vuotta Etyk-huippukokouksesta, joka järjestettiin Helsingissä vuonna 1975. Huippukokouksen yhteydessä tapasivat muun muassa Neuvostoliiton johtaja  Leonid Brežnev  ja Yhdysvaltain presidentti  Gerald Ford.  Kylmän sodan jännitteet lientyivät, ainakin hetkellisesti.
 Presidentti Niinistö on viime aikoina puhunut paljon  uuden Etyk-huippukokouksen  järjestämisestä Helsingissä vuonna 2025. Niinistön  visiossa  uusi Etyk liennyttäisi jälleen kerran suurvaltapoliittisia jännitteitä ja löytäisi ratkaisuja globaaleihin kriiseihin.
 "Helsingin henki on mielentila"
 Niinistö puhui Berliinissä vuoden 1975 Etykin niin kutsutusta Helsingin hengestä, jota hän sanoi pitävänsä globaalina välttämättömyytenä.
 – Helsingin henki on mielentila. Sitäkin enemmän se on toimintamalli, jolla ylitetään jakolinjat ja epäluottamus, Niinistö sanoi puheessaan.
 Presidentti Sauli Niinistö allekirjoitti vieraskirjan vieraillessaan Saksan liittopresidentin Frank-Walter Steinmeierin luona Berliinissä. Matti Porre / Tasavallan presidentin kanslia
 – Jos tällainen mielentila oli mahdollista synnyttää keskellä kylmää sotaa, se ei voi olla mahdotonta tänä päivänä. Emme tarvitse uutta huippukokousta joskus tulevaisuudessa, sillä tehtävä on paljon kiireellisempi. Tarvitsemme Helsingin henkeä tässä ja nyt.
 Työvierailullaan Saksassa Niinistö on myös tavannut liittopresidentti  Frank-Walter Steinmeierin  Bellevuen linnassa. Huomenna tiistaina hän pitää Berliinin Humboldt-yliopistolla puheen, jonka aiheena on "tarve vahvemmalle Euroopalle kovemmassa ja vaikeammassa maailmassa".
 Lue lisää:
 Presidentti Niinistö maalailee yhdysvaltalaislehdessä kuvaa huippukokouksesta Helsingissä vuonna 2025 – presidentti haluaa elvyttää "Helsingin hengen"
 Presidentti Niinistö HS:ssa: Huippukokous Helsingissä Etykin hengessä voisi parantaa suurvaltojen keskusteluyhteyttä
 Helsingin Etyk 1975: Kommunismi kärsi tappion, Kekkosta jännitti kovasti
 Elävä arkisto: Helsingin henki ja rikkiammuttu Etyk-sopimus

Presidentti Niinistö hehkutti Helsingin henkeä Saksassa – Suomi hakee Etyj-puheenjohtajuutta juhlavuonna 2025


Summary: Epäilyille hintojen keinotekoisesta korottamisesta alennuskampanjoiden alla on asiantuntijan mukaan katetta, vaikka pelisäännöt ovat selvät. Kuluttajaviranomaisten valvontaresurssit ovat kuitenkin rajalliset.

Black Friday ja Cyber Monday iskevät jälleen silmille niin lehtien tarjoussivuilla, verkossa kuin katukuvassakin.
 Alennuskampanjat herättävät Porin kävelykadulla tallaavan  Emilia Koikkalaisen  mielenkiinnon.
 – Aika tarkkaan katselen ainakin lempparikauppojeni ilmoitukset, ja mitä nyt tulee vastaan joka paikassa. Kaikki vaatekaupat, meikkitarjoukset, kosmetiikka... Tällaiset, jotka normaalisti olisivat vähän kalliimpia, niistä saa hyviä alennuksia, sanoo Koikkalainen.
 Teemu Leino  puolestaan ei ole moisista kampanjoista juuri moksiskaan.
 – Ei ole tullut mitään hankittua. Vähän on tullut seurattua, mitä televisiossa on mainostettu ja sosiaalisessa mediassa näkynyt. Menen ostamaan sitten kun tarvitsee. Se on enemmän sellaista ylimääräistä ostamista mielestäni, kun tarjousten perässä mennään vaan, miettii Leino.
 Teemu Leino ei juokse tarjousten perässä. Kati Rantala / Yle
 Lieveilmiöitäkin kampanjoinnin ympärillä voi esiintyä.
 Emilia Koikkalainen sanoo havainneensa joidenkin kauppojen nostavan hintojaan ennen alennussesongin alkua.
 – Kyllä sellaista paljon tapahtuu, tai ainakin itse huomaan. En lankea sellaisiin, yritän ainakin. Pitää olla silmä tarkkana. Pidän itseäni aika hintatietoisena, seuraan normaalihintojakin. Ei minua kauhean helposti pysty jekuttamaan.
  Hinnoittelu on kauppiaan asia, mutta ale-ilmoituksilla ei saa johtaa harhaan
 Erityisasiantuntija  Saija Kivimäki  Kilpailu- ja kuluttajavirastosta (KKV) toteaa, että kuluttajan kannalta tarjouskampanjat ovat sinänsä hyvä asia, kunhan niissä noudatetaan lainsaadäntöä. Parhaimmillaan ne mahdollistavat muutoin hinnaltaan tavoittamattomissa olevan tuotteen hankinnan.
 Kivimäki myöntää auliisti, että Black Fridayn ja Cyber Mondayn kaltaiset kampanjat houkuttavat häntäkin.
 – Kieltämättä houkuttaa! Tunnistan itsessänikin, että markkinointipuheille ja myyjien käyttämille psykologisille kikoille ei ole tullut immuuniksi, vaikka tätä ammatikseen tekee. Toki mielessä on tietyt vinkit, ja ennen kaikkea vähän pohtii, ennen kuin painaa sitä tilausnappia.
 Päällimmäiset ohjeet ovatkin selvittää hieman yrityksen taustoja, jos asioi itselleen vieraassa verkkokaupassa, ja maksaa ostoksensa luottokortilla.
 Havainnot  hintojen hilaamisesta keinotekoisesti ylös  ennen kampanjoita puhuttavat vuodesta toiseen.
 Erityisasiantuntija Saija Kivimäki Kilpailu- ja kuluttajavirastosta huomauttaa, että tänä päivänä esimerkiksi elektroniikka-alalla dynaaminen hinnoittelu on varsin tyypillistä, ja hinta saattaa vaihtua useita kertoja lyhyen ajan sisällä.
 Se ei ole kiellettyä, hinnoittelu on myyjän päätettävissä, mutta yksiselitteinen lähtökohta on, että alennus-ilmaisut eivät saa olla harhaanjohtavia.
 – Yksi harhaanjohtamisen tapa on menettely, jossa yritys nostaa tuotteen hintaa ihan lyhyeksi ajaksi. Tarkoitus on ihan puhtaasti, että hinnan korottamisen jälkeen voidaan ilmoittaa tuntuvammasta alennusprosentista. Se on yksiselitteisesti kiellettyä.
 Black Friday on venynyt koko viikon mittaiseksi kampanjaksi. Näin markkinoitiin viime vuonna jyväskyläläisessä kauppakeskuksessa. Petri Aaltonen / Yle
 Kuluttajaviranomaisten vaikeutena on näyttää toteen, milloin hintojen vaihtelussa mennään laittomille poluille. Hintojen kehitystä pitäisi kunkin tuotteen osalta kyetä silloin seuraamaan pitkällä aikavälillä. Kilpailu- ja kuluttajaviraston rahkeet eivät riitä hintaseurantaan.
 Saija Kivimäen mukaan kuitenkin esimerkiksi verkon hintaseurantakoneista ja eri tiedotusvälineiden seurannoista saa epäilyksille tukea.
 – Ainakaan niiden perusteella tällainen keinotekoinen hintojen nostaminen ei vaikuttaisi olevan millään tavalla poissuljettua. Vaikuttaa olevan näyttöä, että sitä kyllä markkinoilla tapahtuu.
 Normaalihinta hämärtyy jatkuvassa ale-rumbassa
 Black Friday -kampanjoinnista on tullut Kilpailu- ja kuluttajavirastoon noin 50 yhteydenottoa vuosittain. Osa haluaa kertoa viranomaisille havaitsemastaan keinottelusta, osa on pettynyt tekemäänsä hankintaan.
 – Yksi tyypillinen ongelma viime vuonna oli, että kuluttaja oli tilannut tuotteen verkkokaupasta, maksanut sen, mutta ei koskaan saanut sitä. Myyjä purki yksipuolisesti tilaussopimuksen, kuvailee Kivimäki.
 Myös verkkokauppojen niin sanotuista hintavirheistä tulee ilmoituksia. Tuotetta on verkossa markkinoitu hintaan, jolla myyjä sitä ei haluakaan myydä. Tällöin vedotaan tekniseen virheeseen, joka on aiheuttanut väärän hinnan päätymisen sivuille.
 Ilmoituksia KKV saa myös kuluttajilta, jotka ovat menneet myymälään ostaakseen erikoistarjoustuotteen, mutta tuote onkin loppunut.
 Nykyisin erilaiset alennuskampanjat pyörivät jatkuvalla syötöllä, ja normaalihinnat ovat voimassa vain muutaman päivän kampanjoiden välillä.
 – Tämä ilman muuta sotkee kuluttajan käsitystä siitä, mikä normaalihinta lopulta on. Tämänkään tyyppinen tarjouskampanjointi ei ole sallittua. Tarjousajasta pitää selkeästi ilmoittaa ja pitää siitä myös kiinni, jotta kuluttajalle on selkeää, minä aikana ja millä ehdoin hän voi tarjouksen hankkia.
 Saija Kivimäki neuvookin seuraamaan havittelemansa tuotteen hintakehitystä mahdollisuuksien mukaan pidemmällä aikavälillä, jotta tuotteen normaalihinnasta hahmottuisi tarkempi käsitys.
 Alennuskampanjointiin saatetaan tulevaisuudessa puuttua entistä napakammin. Kuluttajalainsäädäntöön on Kivimäen mukaan lähivuosina tulossa alennusilmoittelua koskevia muutoksia.
 Nykyään kuluttaja-asiamies joutuu hyvin vahvasti priorisoimaan tilanteita ja tapauksia, joita otetaan käsiteltäväksi.
 – Toki meillä jatkuvasti seurataan markkinointia ja kenttää, ja kuluttaja-asiamies on laatinut alennus- ja tarjousmarkkinointia koskevan linjauksen. Eri sidosryhmien kanssa tehty linjaus on yritysten saatavilla, eli kyllä pelisäännöt ovat hyvin selvät. Mutta valvontatoimenpiteisiin ei aina pystytä resurssisyistä ryhtymään, pahoittelee Saija Kivimäki.
 Voit keskustella aiheesta  Yle Tunnuksella . Kommentointi sulkeutuu 23.11. kello 23.
 Aiheesta aiemmin:
 Posti varautuu jopa kahteen miljoonaan pakettiin loppuvuoden vilkkaimpana viikkona – lauantaitoimitukset laajenevat 100:lle paikkakunnalle
 Black Friday -kampanjan alennukset eivät vastaa aina totuutta – "Luodaan ikään kuin keinotekoinen mielikuva"
 Black Friday lyö jälleen ennätyksiä verkossa – "harmaat pantterit" ovat laajentaneet asiakaspohjaa

Hintatietoisuus voi hämärtyä Black Friday -hulinassa – Emilia Koikkalainen on silmä tarkkana: "Ei minua kauhean helposti pysty jekuttamaan"


Summary: Kotkassa on tänään korjailtu kovan tuulen aiheuttamia tuhoja torille pystytetyssä kuusimetsässä. Osa kuusista kaatui joulutorin avajaisviikonloppuna.

Kotkan kauppatorilla on korjailtu jouluista kuusimetsää avajaisviikonlopun jäljiltä.
 Kaupungintalon edustalla sijaitsevalla torilla avattiin viikonloppuna valaistu kuusimetsä, jossa yhden noin kymmenen metrin korkuisen joulukuusen ympärille on pystytetty 20 pienempää joulukuusta.
 Kova tuuli kaatoi pienistä kuusista muutaman heti ensimmäisenä viikonloppuna. Valaistut kuuset on kiinnitetty betoniporsaisiin.
 Tuuli kaatoi osan joulumetsän puista viikonlopun aikana. Kari Saastamoinen / Yle
 Kiinteistöpäivystäjä nosti osan kaatuneista puista viikonlopun aikana. Tänään viimeinenkin kuusi on saatu takaisin pystyyn.
 – Kotkan kauppatori on aina tuulinen paikka, se meillä oli tiedossa. Lähdimme kevyemmillä betoniporsailla liikenteeseen. Nyt olemme todenneet jo viikonlopun jälkeen, että se oli ehkä väärä ratkaisu, kertoo maisemasuunnittelija  Mari Nenonen  Kotkan kaupungilta.
 Kuuset sahattiin lyhyemmiksi
 Maanantaina Kotkan kaupungin puistotoimen työntekijät sahasivat kuusia lyhyemmiksi, jotta ne saadaan kiinni syvemmälle betoniporsaisiin ja jotta ne eivät lähtisi niin helposti tuulen matkaan.
 Kaatuneet puut pystytettiin uudelleen Kotkan kauppatorilla. Kari Saastamoinen / Yle
 Maisemasuunnittelija Mari Nenonen huomauttaa, että kauppatorilla olevat pienemmät kuuset ovat kokoluokaltaan sen verran kevyitä, että niitä voi verrata kotien joulukuusiin.
 – Sellaisen kaatuminen ei aiheuta kovin ihmeellistä vahinkoa kotonakaan. Tilannetta seurataan ja katsotaan, millainen keli on ja miten puut pysyvät pystyssä, Nenonen sanoo.
 Suuremmaksi turvallisuusuhaksi maisemasuunnittelija nostaa kuusten keskelle sijoitetun leikkibussin, joka on tuotu kuusimetsän keskelle on joulun ajaksi.
 Lue lisää :  Legendaarinen leikkibussi oli jo matkalla kaatopaikalle, mutta kuski tekikin käännöksen – nyt bussi ottaa uudenveroisena taas kyytiin
 Entisaikojen linja-autoa jäljittelevä bussi näyttää leikkipaikalta, mutta sitä se ei ole. Viikonlopun aikana leikkibussi on kuitenkin houkutellut kiipeilijöitä bussin katolle.
 Leikkibussin kyytiin saa nousta, mutta sen katolle ei saa kiivetä. Kari Saastamoinen / Yle
 Leikkibussin katolle kiipeileminen oli suosittua lasten keskuudessa silloin, kun se vielä kuului leikkipuiston kalustoon läheisessä Kotkan Sibeliuksenpuistossa. Mari Nenonen huomauttaa, että enää bussi ei ole leikkiväline. Sen lasikuituinen katto on todella liukas.
 – Sieltä tullaan hyvin nopeasti alas ja vastassa on betonikiveys. Kaikkien pitäisi huomioida se, että nyt pidettäisiin bussi kunnossa, eikä kiipeiltäisi katolle.
 Bussin kyytiin saa edelleen astua. Tätä varten leikkibussin kylkeen on aseteltu portaat, joita pitkin voi nousta bussin sisälle.
 Penkki irti
 Legendaarinen leikkibussi on osoittautunut odotettua suositummaksi vierailukohteeksi Kotkan kauppatorilla.
 Bussin suosio oli ensimmäisen viikonlopun aikana niin suuri, että toinen istuinpenkeistä irtosi.
 Toinen matkustajapenkeistä irtosi ensimmäisenä viikonloppuna kovan käytön takia. Kari Saastamoinen / Yle
 Leikkibussin korjauttamisen järjestänyt liikennöitsijä  Antti Jyrkilä  kertoo saaneensa tänä aamuna sähköpostiviestin henkilöltä, joka tunnusti, että penkki oli mennyt rikki, kun hän oli tutustunut bussiin työporukalla.
 – Hän pahoitteli asiaa ja tunsi siitä huonoa omaatuntoa. Lohdutin, että aliarvioin vuoron suosion ja penkki tulee kiinnittää paremmin.
 Lue lisää :  Kotka pystyttää jouluksi valaistun kuusimetsän – torille tuodaan myös kunnostettu leikkibussi

Kotkalaiset saivat torille jouluisen kuusimetsän, mutta tuuli kaatoi osan puista heti avajaisviikonloppuna – kuuset oli pakko sahata lyhyemmiksi


Summary: Yliajossa kuoli muun muassa kulkueessa esiintyneitä tanssijoita ja loukkaantui useita lapsia. Kiinniotetulla miehellä on aiempaakin rikostaustaa Wisconsinissa.

Yhdysvalloissa viisi ihmistä kuoli ja 48 loukkaantui, kun katumaasturi ajoi joulukulkuetta päin Waukeshan kaupungissa Wisconsinissa.
 Keräsimme yhteen keskeiset asiat, jotka tapauksesta tiedetään tähän mennessä.
 Auto ajoi keskelle joulukulkuetta
 Katumaasturin kuljettaja ajoi Waukeshan keskustassa keskelle vuosittaista joulukulkuetta noin kello 16.40 sunnuntaina paikallista aikaa.
 Useiden silminnäkijöiden kuvaamilla kännykkävideoilla näkyy, miten auto ajaa paraatia ympäröivien esteiden läpi ja törmää muun muassa kulkueessa esiintyneisiin tanssijoihin ja esiintyjiin.
 Poliisin mukaan tapauksessa ei ole terroristisia motiiveja. Waukesha on osavaltion suurimman kaupungin Milwaukeen esikaupunkialuetta.
 Kiinniotetulla aiempia rikosepäilyjä
 Poliisi otti yhden henkilön kiinni tapahtumapaikalta. Tätä ennen poliisi ampui kohti katumaasturia pysäyttääkseen sen.
 Poliisi vahvisti maanantai-iltana Suomen aikaa pitämässään tiedotustilaisuudessa, että epäilty on 39-vuotias mies. Hän on ennestään poliisille tuttu.
 Miestä epäillään Milwaukeessa marraskuun 5. päivänä kirjatussa tapauksessa pahoinpitelystä, turvallisuuden vaarantamisesta, järjestyshäiriön aiheuttamisesta ja virkavallan vastustamisesta.
 Heinäkuussa 2020 kirjatuissa rikosepäilyissä häntä epäillään turvallisuuden vaarantamisesta ja tuliaseen laittomasta hallussapidosta.
 Kuljettaja saattoi olla pakomatkalla
 Nimettömänä pysyttelevä rikostutkija kertoo AP:lle, että katumaasturin kuljettaja saattoi olla pakenemassa toiselta rikospaikalta kun hän törmäsi kulkueeseen.
 Lähteen mukaan mahdollinen rikos liittyi veitsen kanssa tapahtuneeseen yhteenottoon. Hän ei kuvaillut tilannetta medialle tämän tarkemmin ja painotti, että tutkinta on vielä alkuvaiheessa ja miestä kuulustellaan.
 Tiedotustilaisuudessa poliisi ei virallisesti vahvistanut muuta kuin sen, että miehen epäillään olleen osallisena välikohtauksessa ennen joulukulkueen tapahtumia.
 Uhreina tanssiryhmän jäseniä
 Kuolonuhrit olivat iältään 52–81-vuotiaita. Tanssiryhmä Milwaukee Dancing Grannies kirjoittaa sosiaalisessa mediassa, että kuolleiden joukossa oli sen jäseniä.
 Silminnäkijöiden mukaan tapauksessa loukkaantui muun muassa kulkueeseen osallistuneita katolisen koulun oppilaita sekä pappi.
 AP:n tietojen mukaan 18 loukkaantunutta lasta vietiin sairaalaan tapauksen jälkeen. Poliisin mukaan heistä kaksi on edelleen kriittisessä tilassa. Sairaalaan tuoduilla on vakavia päävammoja ja luunmurtumia.
 Tapahtuman jälkeisenä päivänä maanantaina Waukeshan koulut ja kaupungintalo on suljettu ja tapauksesta järkyttyneille ihmisille tarjotaan kriisiapua.
 Myös osa kaupungin keskustassa kulkevasta pääkadusta on suljettu liikenteeltä poliisin suorittaessa tutkintaa tapahtumapaikalla. Muistotilaisuutta ja kynttilöitä varten on osoitettu paikka läheisestä puistosta.
 Juttua päivitetty kauttaaltaan poliisin tiedotustilaisuuden tiedoilla klo 21.31.
 Lue lisää:
 Yhdysvalloissa ainakin viisi ihmistä on kuollut ja yli 40 loukkaantunut katumaasturin ajettua joulukulkueen sekaan

Wisconsinin joulukulkueeseen ajanut mies saattoi olla pakenemassa rikospaikalta, kaksi lasta kriittisessä tilassa – tämä kaikki tiedetään nyt